title: Samuel Josef Agnon

text: Agnon kuoli Jerusalemissa vuonna 1970. Hänen tyttärensä Emunah Yaron jatkoi hänen jälkeenjääneitten käsikirjoitustensa kokoamista ja julkaisua. Suurin osa hänen teoksistaan onkin julkaistu hänen kuolemansa jälkeen. Agnonin arkisto siirrettiin Jerusalemin Kansalliskirjastoon. Hänen talostaan tuli Jerusalemin kaupungin omistama museo, jossa pidetään kirjallisuus- ja kulttuuritilaisuuksia. Agnonista on tehty enemmän tutkielmia kuin kenestäkään muusta israelilaisesta kirjailijasta. Kuuluisimmat Agnon-asiantuntijat ovat Baruch Kurzweil, Dov Sadan ja Dan Laor.


title: Samuel Josef Agnon

text: Agnonin kaikkien teosten lähde on juutalaisuus, sen tavat, usko ja kieli. Agnon käsittelee näitä taiteessaan omaperäisella, ainutlaatuisella tavalla. Hän sai myös vaikutteita saksalaisesta kirjallisuudesta ja vasta kehittyvästä uudesta heprealaisesta kirjallisuudesta. Melkein kaikissa hänen teoksissaan kuvataan ristiriitaa vanhan ja uuden välillä; itäeurooppalaisen juutalaisen elämän tuhoa, ja Palestiinaan pelastuneiden vaikeata sopeutumista uudenlaiseen juutalaisuuteen. Hänen kirjojensa tapahtumat sijoittuvat niihin neljään hyvin erilaiseen yhteiskuntaan ja seutuun, joissa hän eli: Galitsiaan ("Morsiuskatos"), Saksaan ("Fernheim"), Jaffaan ("Uskollisuuden vala") ja Jerusalemiin ("Shira"). Monissa hänen kuvauksissaan on unenomainen tunnelma, ja lukija jää miettimään, onko se totta vai fantasiaa.


title: Samuel Josef Agnon

text: Romaanissa "Yövieras" (1938) anonyymi kertoja kuvaa vierailuaan Galiziassa monen vuoden poissaolon jälkeen ja kohtaa siellä lohduttoman autiuden. Kirja perustuu Agnonin omaan vierailuun syntymäkaupungissaan Buczaczissa kolmekymmentäluvulla. Agnonin merkittävimpänä teoksena pidetään romaania "Yesteryear" (1945) ("Eilen ja toissapäivänä"), joka on monumentaalinen eeppinen romaani ja sijoittuu tapahtumiensa osalta vuosisadan alun Palestiinaan. Romaani on näennäisesti realistinen kuvaus idealistisista maahanmuuttajista ja heidän vaikeuksistaan, mutta samalla se pursuaa mielikuvituksellisia sivujuonia, paradokseja, surrealistisia ja kafkamaisia vertauskuvia ja kaiken taustalla on Agnonin kitkerä surumielinen huumori, joka heijastaa Holokaustin aikaa, jolloin hän kirjoitti teoksen.


title: Samuel Josef Agnon

text: Romaaniensa lisäksi Agnon julkaisi useita kertomuksia ja novelleja, Hassidien legendoja ja juutalaista kansantarustoa, jotka on koottu antologioihin.


title: Samuel Josef Agnon

text: Agnonin heprean kieli on mielenkiintoinen sekoitus Raamatun, keskiajan ja nykyajan hepreaa sekä hänen omaa ainutlaatuista kielellistä kekseliäisyyttään.


title: Knalli

text: Knalli on kova, pyöreäkupuinen miesten hattu.


title: Knalli

text: Tukeva huovasta valmistettu knalli suunniteltiin alun perin suojaamaan ratsastajan päätä matalalla kasvavilta puun oksilta, mutta se saavutti nopeasti suosiota yleisenä päähineenä Englannissa ja Yhdysvalloissa. Huipussaan hatun suosio oli 1800-luvun lopulla, jolloin se tarjosi vaihtoehdon yläluokan silinterihatun ja alaluokan pehmeiden huopahattujen väliltä.


title: Knalli

text: Knalli oli erityisen suosittu Lontoossa, ja siitä onkin tullut eräänlainen brittien kansallissymboli. Päähineen käyttö väheni ja lakkasi miltei kokonaan viimeistään 1960-luvulla. Nykyään siitä on useiden koomikoiden ja muiden viihdetaiteilijoiden suosimana päähineenä tullut myös huumorin ja absurdiuden symboli.


title: Knalli

text: Samanlaista hattua käytetään yleisesti Etelä-Amerikan keskiosissa, esimerkiksi Boliviassa, jossa se on naisten päähine.


title: Knalli

text: Suomenkielinen nimitys on lainattu ruotsin sanasta "knallhatt", joka viittaa nalliin.


title: Knalli

text: Knalli valmistetaan karva- tai villahuovasta, joka kovetetaan kumilakalla. Perinteisen miesten pukeutumisetiketin mukaan knallia käytetään arki- ja lounaspuvun, ei frakin kanssa.


title: John le Carré

text: John le Carré, oik. David John Moore Cornwell (s. 19. lokakuuta 1931), on englantilainen jännityskirjailija. Itsekin tiedustelutehtävissä toiminut le Carré on keskittynyt vakoilukirjallisuuteen, erityisesti kylmän sodan aikaiseen vakoilupeliin. Parhaimmillaan hänen teoksensa ovat ylittäneet jännitys- ja korkeakirjallisuuden raja-aitoja.


title: John le Carré

text: Ensimmäisen teoksensa "Puhelu vainajalle" le Carré julkaisi vuonna 1961. Erityisesti hänen kolmas teoksensa "Mies kylmästä" vuodelta 1963 luetaan lajityypin ehdottomiin klassikoihin, ja sillä hän nousi maineeseen. Teos jatkoi realistisen vakoiluromaanin perinnettä.


title: John le Carré

text: Alku-uransa teoksissa Le Carré käytti päähenkilönä tiedustelupalvelun veteraania George Smileya, joka näytti kyynisen kuvan vakoojan muovautumisesta työnsä mukaan. Kirjojen myötä Smiley kuitenkin muuttui ihannoiduksi, tsehovilaiseksi sankariksi, jonka kautta kirjailija esitti kylmän sodan ajan asioiden ja arvojen vastakkaisuutta. Viimeisen kerran Smiley esiintyy teoksessa "Vakoojan testamentti", jossa annetaan ymmärtää, että kylmän sodan voittivat väärät. Kylmän sodan päättyessä Smiley toteaa vakoojakoulun aloittaville opiskelijoille ”Nyt kun olemme hoitaneet kommunismin ylilyönnit, on aika hoitaa kapitalismin ylilyönnit.”


title: John le Carré

text: Tuoreemmissa teoksessaan le Carré on käsitellyt lääkealan korruptiota, Afrikan ongelmia ja maailmanlaajuisia uhkia. Le Carré kertoi vuonna 2000 työskennelleensä tiedustelupalvelu MI6:n palveluksessa vakoojana, joskin hän oli vihjaillut asiasta jo aiemmin.


title: John le Carré

text: Monien Le Carrén teosten pohjalta on tehty elokuvia. Parhaimpana pidetään elokuvia "Mies kylmästä" (1965), "Sankari vai vakooja" (1965) ja "Uskollinen puutarhuri" (2005). Minisarjojen "Pappi, lukkari, talonpoika, vakooja" ja "Värisuora" Smileyn roolissa näytteli Alec Guinness. Vuonna 2011 valmistui Tomas Alfredsonin ohjaama versio "Pappi, lukkari, talonpoika, vakooja".


title: Turmaliini

text: Turmaliini on erittäin monimutkainen silikaattimineraali, jonka muodostaa joukko rakenteeltaan samankaltaisia seossarjoja. Siinä on pääalkuaineiden alumiinin ja boorin lisäksi vaihtelevasti eri alkuaineita, kuten rautaa, litiumia, natriumia, kaliumia, mangaania ja magnesiumia. Turmaliinin nimi on peräisin singalinkielisestä sanasta "tourmali", joka sananmukaisesti tarkoittaa 'tuhkanvetäjää'. Mineraali löydettiin 1800-luvun alussa, kun kaukoidästä tulleiden zirkonien joukossa havaittiin aiemmin tuntematonta mineraalia. Mustan turmaliinin eli "schörlin" mainitsi tosin jo Mathesius vuonna 1524. Turmaliini on arvostettu jalokivi.


title: Turmaliini

text: Turmaliinin koostumuksen kaava on yleisessä muodossa "AD""G"(BO)[SiO]"Y""Z", jossa:Turmaliini kattaa lähes koko väriskaalan. Se on yleensä musta, väritön, punainen, sininen tai ruskea. Tämän lisäksi samassa kiteessä voi olla kahta tai useampaa väriä pituus-, leveys- tai paksuussuuntaisina kerroksina. Turmaliinin kovuus on 7 Mohsin asteikolla ja ominaispaino 3,0–3,25. Turmaliinin kidejärjestelmä on trigoninen, ja kiteet ovat yleensä pitkiä, selvästi erottuvia prismoja. Suurimmat turmaliinikiteet kasvavat jopa useiden metrien mittaisiksi ja ne voivat myös muodostaa viuhkamaisia rykelmiä. Turmaliinin läpinäkyvyys vaihtelee läpinäkyvästä läpinäkymättömään ja läpinäkyvät ovat jalokiviä. Läpikuultaviin kuituisia sulkeumia sisältäviin turmaliineihin saadaan hionnalla esiin kissansilmäilmiö. Jotkut turmaliinit ovat dikroisia, eli niiden väri näyttää muuttuvan katselukulman mukaan.


title: Turmaliini

text: Turmaliinikide on usein pyrosähköinen, eli kun sitä lämmitetään, se varautuu sähköisesti ja alkaa vetää puoleensa kevyitä hiukkasia. Hollannissa turmaliinia kutsuttiinkin aiemmin "tuhkanvetäjäksi" ja sitä käytettiin muun muassa savupiippujen puhdistukseen. Lisäksi turmaliinit ovat aina pietsosähköisiä.


title: Turmaliini

text: Mustia ja litiumpitoisia turmaliineja esiintyy tavallisesti graniitissa ja pegmatiitissa. Magnesiumpitoisia ruskeita turmaliineja on lähinnä vain metamorfisissa kivilajeissa, kuten liuskeissa ja marmorissa. Useimmiten turmaliinit ovat läpinäkymättömiä ja mustia, mutta myös jaloja läpinäkyviä yksilöitä on isäntäkivien onteloissa ja kidesykeröissä.


title: Turmaliini

text: Historiallisista turmaliiniesiintymistä kuuluisin on Elban saari Italiassa, josta louhittujen kivien edustamalle muunnokselle annettiin nimi "elbaiitti". Nykyään Brasilia on selvästi suurin turmaliinien tuottaja, ja siellä esiintyy lähes kaikkia mahdollisia värivariaatioita. Merkittävimmät esiintymät ovat Minas Geraisin ja Bahian osavaltioissa. Muita tuottajamaita ovat Sri Lanka, Tansania, Kenia, Madagaskar, Mosambik, Namibia, Afganistan, Pakistan ja Yhdysvallat. Suomesta on löydetty jalokiviluokan vihreitä turmaliineja Kuortaneen Kaatialasta ja jaloja sekä läpinäkymättömiä ja vyöhykkeellisiä punaisia turmaliineja Peräseinäjoen Haapaluomasta. Mustat turmaliinit ovat Suomessakin varsin tavallisia.


title: Turmaliini

text: Turmaliinin eri muunnokset elbaiitin värimuunnoksia lukuun ottamatta voidaan käsittää omina mineraaleina, koska niiden koostumukset poikkeavat toisistaan."Harvinaiset mineraalit:"


title: Berlioz

text: Berlioz voi tarkoittaa seuraavia:


title: Hugo Pratt

text: Hugo Eugenio Pratt (15. kesäkuuta 1927 Rimini, Italia – 20. elokuuta 1995 Grandvaux, Sveitsi) oli italialainen sarjakuvataiteilija. Hänet tunnetaan erityisesti "Corto Maltese" -sarjasta.


title: Hugo Pratt

text: Pratt kasvoi Venetsiassa, mutta vietti kuusi vuotta (1943 saakka) perheensä kanssa Etiopiassa, joka tuolloin oli Italian siirtomaa. Prattin ensimmäinen sarjakuva oli Mario Faustinellin ja Alberto Ungaron kanssa tehty "Pataässä" (Asso di Picche, 1945). Vuonna 1947 hän perusti muutamien muiden nuorten venetsialaisten piirtäjien kanssa sarjakuvayrityksen. Vuonna 1949 hän siirtyi muiden mukana työskentelemään sarjakuvan parissa Argentiinaan, jossa hän asui Buenos Airesissa 13 vuotta. Argentiinassa asuessaan Pratt loi sarjakuvat "Kersantti Kirk" (1953), "Ernie Pike" (1956) ja "Anna ja Dan viidakossa" (1959). Pratt palasi Italiaan vuonna 1962, mutta hän matkusteli paljon koko loppuelämänsä.


title: Hugo Pratt

text: Pratt aloitti piirtäjänä mutta siirtyi vähitellen myös käsikirjoittamaan melkein kaikki sarjakuvansa. Hänen tunnetuin ja merkittävin sarjakuvahahmonsa on laivaton merikapteeni ja onnensoturi Corto Maltese, joka seikkailee erityisesti ensimmäisen maailmansodan aikaan. Ensimmäinen Corto Maltese -tarina "Corto Maltese Etelämerellä" julkaistiin "Sgt. Kirk" -lehdessä vuonna 1967.


title: Hugo Pratt

text: Prattin sarjakuvateokset ovat tyypillisesti todellisiin historiallisiin tapahtumiin ankkuroituja, ympäri maailmaa sijoittuvia seikkailukertomuksia, joissa kuitenkin on vahvoja, usein alitajuntaan liittyviä fantasiaelementtejä. Juoni on Prattin tarinoissa toisinaan hajanainen ja toissijainen. Sen sijaan hän oli hyvin tarkka historiallisten yksityiskohtien, kuten sotilaspukujen suhteen.


title: Hugo Pratt

text: Prattin tarinat sijoittuvat useimmiten sodan keskelle, ja hänen päähenkilönsäkin ovat usein sotilaita. Pratt ei kuitenkaan juuri harrastanut realistista rintamakuvausta vaan pikemminkin kertoi poikkeuksellisten yksilöiden poikkeuksellisista seikkailuista. Prattin kertomuksissa on sotaa romantisoivia piirteitä, mutta myös antimilitaristisia ja antipatrioottisia sävyjä. Prattin päähenkilöt ovat yleensä ihanteellisia ja kiihkeitä yksilöajattelijoita, jotka helposti joutuvat ristiriitaan ihanteidensa ja saamiensa käskyjen välillä. Sota tarjoaa sankarille mahdollisuuden seikkailuun ja urheuden osoittamiseen, mutta se uhkaa myös riistää minuuden ja mahdollisuuden hallita omaa kohtaloa. Prattin sankarit päätyvätkin usein uhmaamaan saamiaan käskyjä tai suorastaan ryhtymään sotilaskarkureiksi. Pratt saattaa kuvata komentavia upseereita kyynikoina tai jopa täysinä roistoina.


title: Hugo Pratt

text: Prattin suomennettujen teosten päähenkilöitä ovat Corto Maltesen ohella esimerkiksi puolanjuutalainen brittiarmeijan luutnantti Koinsky, joka seikkailee Afrikassa toisen maailmansodan aikana, Royal Navyn korvetinkapteeni Morgan, joka ottaa osaa kommandojoukkojen toimiin Adrianmerellä toisessa maailmansodassa, kersantti Kirk, joka palvelee Yhdysvaltain ratsuväessä intiaanisotien aikana sekä Chris Stanton, joka kokee Yhdysvaltain vapaussodan. Pratt on piirtänyt myös "Korkeajännitys"-lehdessä julkaistuja sarjakuvia.


title: Hugo Pratt

text: Pratt käytti toisinaan samoja hahmoja useissa eri sarjakuvissaan. Esimerkiksi "Anna ja Dan viidakossa" -tarinoiden hahmoja tavataan myöhemmin sekä "Corto Maltese"- että "Aavikon skorpionit" -tarinoissa, ja joitakin "Corto Maltese" -tarinoihin luotuja sivuhenkilöitä esiintyy samoin myös "Aavikon skorpionit" -tarinoissa.


title: Agents

text: Agents on vuonna 1979 perustettu suomalainen yhtye, jonka ohjelmistoon kuuluu rautalanka-, iskelmä- ja rockmusiikkia. Yhtyeen keulakuva ja musiikillinen johtaja on soolokitaristi Esa Pulliainen. Yhtye on toiminut tavallisesti taustaorkesterina nimekkäille solisteille, kuten Rauli Badding Somerjoki, Topi Sorsakoski, Jorma Kääriäinen ja Ville Valo.


title: Agents

text: Agents perustettiin vuonna 1979 Tuomari Nurmion Köyhien ystävät-yhtyeen raunioille. Kaikki Köyhien ystävät-yhtyeen jäsenet soittivat alkuperäisessä Agentsissa lukuun ottamatta Tuomari Nurmiota. Yhtyeeseen otettiin mukaan Esan veli Kai Pulliainen ja kosketinsoittaja Jukka Ollila. Laulusolistiksi kiinnitettiin Pekka Rytkönen, eli Beat-Pete.


title: Agents

text: Agents julkaisi vuonna 1980 esikoisalbuminsa, joka kantoi nimeä "Agents". Albumi sisälsi pääasiassa rautalankaa. Muutamilla kappaleilla oli laulua, joissa lauluosuudet hoiti yhtyeen laulusolisti Pekka Rytkönen.


title: Agents

text: Agents ryhtyi säestämään Rauli "Badding" Somerjokea syksyllä 1981, joka tiesi Beat-Peten uran loppumista Agentseissa. Samoin yhtyeen kosketinsoittaja vaihtui, uudeksi kosketinsoittajaksi tuli Eero Ojanen.


title: Agents

text: Ensimmäinen albumi, "Ikkunaprinsessa" julkaistiin vuonna 1982. Albumi sisälsi muun muassa hitit "Ikkunaprinsessa", "Kuihtuu kesäinen maa" ja "Muista hyviä aikoja". Agents osallistui albumin sanoituksiin ja sovituksiin.


title: Agents

text: Seuraava albumi, "Tähdet, tähdet" julkaistiin vuonna 1983. Albumin nimikappaleesta tuli yksi Baddingin tunnetuimmista hiteistä. Muita hittejä albumilla olivat muun muassa "Nukkuja kaunein", "Yön hiljaisuudessa" ja "Kun aika rientää". Esa Pulliainen sovitti lähes kaikki albumin kappaleet.


title: Agents

text: Viimeinen Somerjoen kanssa tehty albumi, "Laivat" julkaistiin vuonna 1985. Levyllä Agents soittaa salanimellä "The Young Beats". Viimeisen Badding-albumin hiteiksi nousivat "Laivat", "Illan varjoon himmeään", "Lähdön hetkellä" ja "Tahdon".


title: Agents

text: Yhteistyö Baddingin kanssa päättyi vuonna 1985. Badding esiintyi viimeiset vuotensa eri yhtyeiden kanssa, mutta "Laivat" jäi hänen viimeiseksi albumikseen. Agents oli jo muutaman vuoden ajan esiintynyt satunnaisesti Topi Sorsakosken kanssa, josta tuli nyt yhtyeen virallinen laulusolisti. Yhtyeestä Baddingin mukana erosi myös kosketinsoittaja.


title: Agents

text: Agentsin ja Topi Sorsakosken ensimmäinen yhteinen albumi, "In Beat" julkaistiin vuonna 1986. Levy myi kiitettävästi ja on nykyisin yksi Suomen myydyimmistä kotimaisista äänitteistä. Levyn hittejä olivat muun muassa "Surujen kitara", "Salattu suru", "Eeva" ja "Olen yksin".


title: Agents

text: Seuraavana vuonna julkaistiin toinen menestysalbumi, "Besame Mucho". Monien yllätykseksi albumilta ei löydy nimikappaletta, vaan kyseessä oli Agentsin ja Topi Sorsakosken tarkoituksella tekemä "jekku". Hittejä olivat muun muassa "Kaksi kitaraa", "Kauan" ja "Valot" (Baddingin kappale instrumentaaliesityksenä).


title: Agents

text: Vuonna 1988 julkaistiin kolmas albumi, "Pop". Albumi menestyi edellisten tavoin hyvin. Levyn hittejä olivat muun muassa "Tyhjää", "Varjojen yö", "On kesäyö", "Jo riittää" ja "Nyt kaikki muuttunut on".


title: Agents

text: Vuonna 1989 Agents ei julkaissut uutta albumia. EMI-levy-yhtiö päätti julkaista ""-kokoelman, jonka julkaisusta yhtye ei pitänyt. Kokoelma-albumi myi kiitettävästi ja saavutti kultalevy-rajan.


title: Agents

text: Vuonna 1990 julkaistiin Agentsin ja Topi Sorsakosken viimeinen albumi, "Half and Half". A-puoli albumista on laulettua materiaalia ja B-puoli instrumentaalikappaleita.


title: Agents

text: Topi Sorsakoski & Agents hajosi vuonna 1992 riitojen seurauksena. Topi oli julkaissut aiempana vuonna soololevynsä "Yksinäisyys", joka enteili jo yhteistyön päättymistä. Yhtenä syynä olivat Topi Sorsakosken rahavaikeudet 1990-luvun alussa ja hän olisi halunnut saada suurempaa palkkaa keikoista ja levyistä. Topi Sorsakoski ja Agents soittivat viimeisen kerran Heinävedellä Kermakosken lavalla 1. elokuuta 1992. Topi Sorsakosken mukana yhtyeestä erosi rumpali Juha Takanen, ja hieman myöhemmin myös kitaristi Hans Etholén.


title: Agents

text: Vuonna 1992 Esa Pulliainen kutsui Jorma Kääriäisen Agentsin laulusolistiksi. Yhtyeeseen liittyi mukaan myös uusi rumpali, Heikki Sandrén. Levyillä soitti koskettimia J-P Virtanen.


title: Agents

text: Ensimmäinen albumi, "Agents Forever" julkaistiin vuonna 1995. Hiteiksi nousivat muun muassa kappaleet "Antaudun", "Tähti kaukainen" ja "Pikku Mona".


title: Agents

text: Seuraava levy, "Agents Is Back!" julkaistiin vuonna 1996. Hiteiksi nousivat muun muassa "Moskovan valot", "Salainen rakkaus" ja "Salaperäinen".


title: Agents

text: Kolmas albumi, "Agents Is More!" julkaistiin vuonna 1997. Albumi sisälsi myös Agentsin rautalankamusiikkia. Hiteiksi nousivat "Päivin öin", "Sinä vain", "Valot" (Baddingin laulu uutena versiona), "My babe", "King creole" ja "Minä kuljen".


title: Agents

text: Neljäs levy, "Agents Is Best!" julkaistiin vuonna 1998. Levy sisälsi muun muassa hitit "Illan varjoon himmeään", "Muistan kesän" ja "Olen syytön".


title: Agents

text: Agents aloitti Yle TV2-kanavalla "Laulava sydän" -ohjelman. Vuonna 1999 julkaistiin samanniminen tuplalevy, jolla vieraili monia artisteja, kuten muun muassa Ville Valo, Pate Mustajärvi, Marko Haavisto, Topi Sorsakoski ja Reijo Taipale. Albumi ylitti kultalevyrajan.


title: Agents

text: Vuonna 2001 julkaistiin albumi "Agents is...here!". Levy sisälsi myös Agentsin rautalanka-kappaleita.


title: Agents

text: Vuonna 2001 julkaistiin rock-levy "Agents is...rock!". Hiteiksi nousivat muun muassa kappaleet "Hound dog", "Move it" ja "Teenage Dolly".


title: Agents

text: Vuonna 2003 julkaistiin uusi albumi, "Agents is...tonight". Hiteiksi nousivat muun muassa kappaleet "Jos näin ei koskaan", "Fever" ja "Peliä vain".


title: Agents

text: Vuonna 2004 julkaistiin The Boysin kanssa albumi "Pop Show". Yhteisalbumia seurasi myös yhteiskeikat seuraavana kesänä ympäri Suomea. Yhteislevyn hittejä olivat muun muassa "Tahdon saaren", "Yyterin twist", "Takaa ajatusten virran" ja "Leningrad".


title: Agents

text: Marraskuussa 2004 julkaistiin Jorma Kääriäisen ja Agentsin toinen kokoelmalevy. Levyllä on myös viisi Agentsin ennenjulkaisematonta levytystä. "...Is best vol. 2." saavutti platinalevyrajan, 30 000 myytyä äänitettä, kesäkuuhun 2005 mennessä.


title: Agents

text: 13.9.2006 julkaistiin Jorma Kääriäisen ja Agentsin seitsemäs ja toistaiseksi viimeisin studioalbumi, "...Is Allright".


title: Agents

text: Lokakuussa 2006 Agents ilmoitti jäävänsä pitkälle keikka- ja levytystauolle. Laulusolisti Jorma Kääriäinen esiintyy tällä hetkellä sooloartistina ja julkaisi uuden soololevynsä, "Yhden tähden hotellin" keväällä 2007.


title: Agents

text: Topi Sorsakoski palasi Agentsin laulajaksi yhden albumin ja kiertueen ajaksi. Syksyllä 2007 julkaistiin uusi Agents-albumi, joka pohjautuu The Renegades-yhtyeen tuotantoon. Topi Sorsakoski & Agents teki albumin ilmestymisen aikoihin myös pienen kiertueen. Sekä albumilla että kiertueella soitti sittemmin Agentsiin vakituiseksi liittynyt saksofonisti Juho Hurskainen.


title: Agents

text: 13. elokuuta 2008 julkaistiin uusi studioalbumi "Agents... Is Beat! – Instrumental 2008 Recordings". Albumi koostuu ainoastaan instrumentaalikappaleista.


title: Agents

text:
26. elokuuta 2008 ilmoitettiin, että Agentsin uudeksi laulusolistiksi on valittu Vesa Haaja, joka on aiemmin laulanut Whistle Bait -yhtyeessä. Yhtyeeseen liittyy myös saksofonisti Juho Hurskainen.
Vuonna 2011 julkaistiin uuden kokoonpanon ensimmäinen levy. Levyn nimeksi tuli Agents Go Go.


title: Agents

text: Vuonna 2012 julkaistiin levy nimellä On Stage - In Studio. Siinä puolet kappaleista on äänitetty livenä. Samalla julkaistiin myös dvd.


title: Agents

text: Pulliaisen veljekset ovat perustaneet myös sivukokoonpanon Esa Pulliainen C-Combo, jonka instrumentaaleja sisältävä debyyttialbumi julkaistiin 2013.


title: Agents

text:
Vuonna 2014 julkaistiin uuden kokoonpanon toinen levy. Sen nimeksi tuli Sound on Sound.
Vuonna 2014 loppuvuodesta kokoonpano vaihtui. Juho Hurskainen ja Heikki Sandrén eivät olleet enää mukana yhtyeessä ja näin ollen bändissä ei ole enää saksofonistia. Uudeksi rumpaliksi tuli Jari Kepa Kettunen.


title: Agents

text: Kolmas levy, nimeltään Blue julkaistiin vuonna 2016.


title: Agents

text: Agents aloitti yhteistyön Ville Valon kanssa. Yhteisalbumi julkaistaan loppuvuonna 2018.


title: Felipe Massa

text: Felipe Massa (s. 25. huhtikuuta 1981 São Paulo, São Paulo, Brasilia) on brasilialainen rata-autoilija.


title: Felipe Massa

text: Kaudella 2017 hän ajoi Formula 1 -sarjaa Williams-tallissa, jonka jälkeen hän lopetti F1-uransa.


title: Felipe Massa

text: Massa aloitti uransa kotimantereellaan Etelä-Amerikassa. Hän ajoi vuosina 1998–1999 Formula Chevrolet Brazil -sarjassa, jonka mestaruuden hän voitti vuonna 1999. Kaudeksi 2000 Massa siirtyi Eurooppaan kilpailemaan Formula Renault -sarjaan. Hän voitti heti ensimmäisenä vuotena sekä Euroopan että Italian Formula Renault -mestaruudet. Kaudella 2001 Massa ajoi Formula 3000 -eurosarjan mestariksi. Hän voitti kauden kahdeksasta kilpailusta kuusi, lähti kuusi kertaa paalupaikalta ja ajoi viisi nopeinta kierrosta. Syksyllä Massa testasi Sauberin F1-autoa, ja kilpakuljettajan paikka tallista irtosi miltei heti.


title: Felipe Massa

text: Massa teki debyyttinsä Formula 1 -sarjassa kaudella sveitsiläisessä Sauber-tallissa. Nuorta brasilialaista oltiin viemässä tulevaisuuden Ferrari-kuljettajaksi jo ennen kuin hän oli edes ehtinyt kilpailla F1-autolla. Ferrari yhteyksiä helpotti se, että hänen managerinaan toimii Ferrarin silloisen tallipäällikön Jean Todtin poika Nicolas Todt. Tulokaskauden aikana ennakko-odotukset eivät kuitenkaan täysin täyttyneet Massan tekemien ajovirheiden vuoksi. Syksyllä Peter Sauber ilmoitti, ettei halua jatkaa sopimusta Massan kanssa, ja hän siirtyi vuodeksi Ferrarin testikuljettajaksi hankkimaan lisäkokemusta.


title: Felipe Massa

text: Kaudeksi Massa palasi takaisin Sauberille kilpakuljettajaksi ja osoitti kehittyneensä selvästi. Hän keräsi kauden aikana 12 MM-pistettä.


title: Felipe Massa

text: Seuraavalla kaudella Massa jatkoi tasaisia suorituksia Sauberin kuljettajana. Hän saavutti 11 MM-pistettä ja osoitti pääsääntöisesti olevansa nopeampi kuin tallikaverinsa, vuoden 1997 maailmanmestari Jacques Villeneuve.


title: Felipe Massa

text: Massan ura jatkui Ferrarilla Michael Schumacherin tallikaverina. Kauden avauskilpailuun Massa lähti eturivistä Schumacherin startattua paalupaikalta. Massan kilpailu hankaloitui spinnauksella ja hitaalla varikkopysähdyksellä kilpailun ensimmäisellä kierroksella, maalissa hän oli yhdeksäs. Seuraavassa kilpailussa Malesiassa Massa oli viides. Australian aika-ajoissa Massa ajoi seinään ja joutui lähtemään kilpailuun 16:nnesta ruudusta. Hänen kilpailunsa jäi kesken heti avausmutkassa kolarissa Nico Rosbergin ja Christian Klienin kanssa. Euroopan GP:ssä Massa saavutti uransa ensimmäisen palkintokorokesijansa ollen kolmas. Monacon aika-ajoissa Massa ajoi seinään ja oli kilpailussa yhdeksäs.


title: Felipe Massa

text: Yhdysvaltain GP:ssä Massa ajoi uransa siihen saakka parhaan sijoituksensa ollen toinen Michael Schumacherin voitettua. Myös Ranskassa ja Saksassa Massa ajoi palkinnoille. Turkin osakilpailussa Massa ajoi uransa ensimmäiseen osakilpailuvoittoon paalupaikalta. Kiinassa Massa osui yhteen David Coulthardin kanssa ja joutui keskeyttämään kilpailun varikkosuoralle. Japanissa Massa ajoi toiseksi. Kauden päätösosakilpailussa Brasiliassa Massa ajoi uransa toiseen voittoon. Kauden aikana Massa saavutti kaksi osakilpailuvoittoa, ja sijoittui MM-pisteissä kolmanneksi päihittäen muun muassa molemmat McLarenit ja Renault’n Giancarlo Fisichellan.


title: Felipe Massa

text: Massa jatkoi Ferrarilla myös kaudella 2007 saaden uudeksi tallikaverikseen McLarenilta siirtyneen Kimi Räikkösen. Ensimmäisessä aika-ajossa Massa kärsi vaihdelaatikko-ongelmista ja jäi ruutuun 16, mutta hänet pudotettiin viimeiseksi. Kilpailussa Massa nousi kuudenneksi, tallikaveri Kimi Räikkösen voitettua kilpailun. Malesiassa Massa ajoi paalupaikalle, mutta putosi kilpailussa viidenneksi ajaen mutkan neljä leveäksi yrittäessään ohitusta McLarenin Lewis Hamiltonista. Seuraavan osakilpailun Bahrainissa Massa voitti. Hän jatkoi voittoputkeaan myös seuraavassa kilpailussa Espanjassa. Monacossa Massa oli kolmas. Kanadan GP:ssä Massa hylättiin, hänen ajaessaan päin punaisia valoja varikkosuoralla.


title: Felipe Massa

text: Euroopan osakilpailussa Massa johti pitkään kilpailua, mutta Fernando Alonso ohitti Massan viimeisillä kierroksilla autojen osuessa yhteen. Massa oli maalissa toinen ja kävi Alonson kanssa kilpailun jälkeen kiivasta keskustelua italiaksi. Edellisen kauden tapaan Massa voitti myös Turkin GP:n. Ferrarin kotiradalla Italiassa Massa joutui keskeyttämään. Belgiassa Massa ajoi toiseksi. Myös Kiinassa Massa ajoi palkintopallille, kolmanneksi ja kauden päättävässä Brasilian kilpailussa hän ajoi toiseksi, tallikaveri Kimi Räikkösen voitettua kilpailun ja varmistettua maailmanmestaruuden. Massa sijoittui MM-pisteissä neljänneksi 94 pisteellä.


title: Felipe Massa

text: Kaudella Massa ajoi uransa ensimmäistä kertaa mestaruudesta ja vielä kauden viimeisessä kilpailussakin mestaruus oli avoin joko hänelle tai Lewis Hamiltonille. Massa ajoi voiton Brasiliassa, mutta McLarenin Lewis Hamilton ohitti edellä ajaneen Timo Glockin viimeisellä kierroksella radan viimeisessä mutkassa sijoittuen viidenneksi ja vei näin maailmanmestaruuden pisteen erolla Massaan. Hamilton johti MM-sarjaa seitsemällä pisteellä ennen viimeistä kilpailua. Koska Hamiltonin ohitus Glockista tapahtui vasta viimeisessä mutkassa, ehdittiin Ferrarin tallin tiloissa hetken aikaa juhlia maailmanmestaruutta ja ilmoittaa tästä Massalle. Palkintopallilla hän itki avoimesti osakilpailuvoitostaan huolimatta. Monen mielestä Massan mestaruussaumat menivät hänen keskeytettyä johtopaikalta Unkarin kilpailussa vain kolme kierrosta ennen maalia. Myöhemmin Singaporen kolariskandaalin jälkeen Massaa pidettiin kauden oikeana mestarina.


title: Felipe Massa

text: Kausi alkoi Massan ja Ferrarin kannalta mollivoittoisesti. Niin Australian, Malesian kuin myös Kiinan osakilpailut menivät pieleen. Ensimmäinen osakilpailu, jossa Massa ylsi kolmen nopeimman joukkoon käytiin Saksassa Nürburgringin radalla.


title: Felipe Massa

text: Unkarin GP:n aika-ajojen toisessa vaiheessa Massa ajoi ulos rengasvalliin, kun Rubens Barrichellon autosta irronnut 800 gramman painoinen jousi osui hänen kypäräänsä 240 kilometrin tuntivauhdissa. Massa menetti tästä tajuntansa ja ajoi ulos radalta. Massan kalloon tuli murtuma silmäkulman kohdalle ja kallonpohjaan, ja hän sai myös aivotärähdyksen. Hänet jouduttiin leikkaamaan kiireellisesti. Massa oli onnettomuuden seurauksena loppukauden kilpailuista sivussa. Hänelle ei jäänyt onnettomuudesta pysyviä vammoja, ja hänen ilmoitettiin ajavan Ferrarin toista kilpa-autoa kaudella 2010.


title: Felipe Massa

text: Kaudella Massan tallikaveri Kimi Räikkönen vaihdettiin Fernando Alonsoon. Ferrarit saavuttivat heti kauden ensimmäisessä kilpailussa Bahrainissa kaksoisvoiton Alonson voitettua ja Massan oltua toinen. Seuraavassa kilpailussa Australiassa Massa oli kolmas. Hän nousi MM-sarjan kärkeen sijoituttuaan seitsemänneksi Malesiassa. Saksan kilpailussa Massa nousi lähdössä tallitoverinsa Fernando Alonson edelle ja kilpailun kärkeen. Massa joutui kuitenkin päästämään Alonson edelleen kyseenalaisella tallimääräyksellä. Alonso voitti kilpailun Massan sijoituttua toiseksi. Tapauksen seurauksena Ferraria kritisoitiin Alonson suosimisesta ja Massan suosio laski kotimaassaan. Massa itse kiisti olevansa kakkoskuljettaja. Unkarin GP:ssä Massa ajoi neljänneksi sivuten parasta sijoitustaan Unkarin osakilpailuissa. Italian ja Korean kilpailuissa Massa sijoittui kolmanneksi. Loppupisteissä Massa sijoittui kuudenneksi.


title: Felipe Massa

text: Kaudella 2011 Massa saavutti tasaisia pistesijoja sijoittuen toistamiseen MM-sarjan kuudenneksi.


title: Felipe Massa

text: Kaudella 2012 Massa saavutti kaksi palkintosijaa ja keräsi 122 pistettä sijoittuen MM-sarjan seitsemänneksi.


title: Felipe Massa

text: Massa jatkoi Ferrarilla kaudella 2013 saavuttaen parhaimmillaan yhden kolmossijan Espanjan GP:stä sijoittuen MM-pisteissä kahdeksanneksi. Massa ilmoitti vuoden 2013 syyskuussa lähtevänsä Ferrarilta kauden päätteeksi.


title: Felipe Massa

text: Vuonna 2014 Massa siirtyi Williamsille tallikaverinaan suomalainen Valtteri Bottas. Itävallan GP:ssä Massa otti ensimmäisen paalupaikkansa sitten vuoden 2008. Kilpailussa hän jäi kuitenkin neljänneksi. Italian GP:ssä Massa ajoi kolmanneksi ja otti ensimmäisen palkintokorokesijansa uudessa tallissaan. Kauden päättävässä Abu Dhabin GP:ssä Massa ajoi toiseksi. MM-sarjassa Massa sijoittui pisteissä seitsemänneksi.


title: Felipe Massa

text: Australiassa Massa ajoi aika-ajoissa kolmosruutuun. Kilpailussa Massa menetti kolmannen sijan Sebastian Vettelille ollen lopulta neljäs. Bahrainissa Massa lähti kilpailuun varikkosuoralta ja ajoi kymmenenneksi. Monacossa Massa kolaroi ensimmäisellä kierroksella Pastor Maldonadon kanssa. Massa pystyi jatkamaan matkaansa, mutta oli maalissa vasta 15:s. Kanadan aika-ajoissa Massa kärsi ongelmista ja putosi jo Q1:ssä, mutta nousi kilpailussa kuudenneksi. Seuraavassa osakilpailussa Itävallassa Massa ajoi kauden ensimmäisen palkintokorokesijansa, ollen kolmas. Unkarissa Massa sai rangaistuksen aiheutettuaan ylimääräisen lämmittelykierroksen lähtöruutuihin ajettaessa, jolloin hänen autonsa ei ollut tarpeeksi hyvin ruudussa.


title: Felipe Massa

text: Italian Grand Prix'ssa Massa ajoi toisen kerran kaudella kolmanneksi. Singaporessa Massa keskeytti vaihdelaatikkovikaan, hänen kolaroituaan aiemmin kilpailun aikana Nico Hülkenbergin kanssa. Japanin GP:ssä Massa osui jo lähtösuoralla yhteen Daniel Ricciardon kanssa, jonka seurauksena Massa kärsi rengasrikon ja oli maalissa vasta 17:s. Venäjällä Massa oli neljäs. Yhdysvaltain GP:ssä Massa törmäsi ensimmäisessä mutkassa Fernando Alonsoon, mutta molemmat pystyivät jatkamaan kilpailuaan. Myöhemmin kilpailussa Massa joutui keskeyttämään mekaaniseen vikaan. Kotikilpailussaan Brasiliassa Massa ajoi maaliin pistesijalla kahdeksantena, mutta parin tunnin päästä kilpailun päättymisen jälkeen hänet hylättiin. Syy oli liian korkea lämpötila oikeassa takarenkaassa. Abu Dhabissa Massa ajoi kahdeksantena ruutulipulle. Massa saavutti kauden aikana kaksi kolmatta sijaa, 121 pistettä ja kuudennen sijan kuljettajien maailmanmestaruuspisteissä.


title: Felipe Massa

text: Massa ajoi kauden kuudessa ensimmäisessä osakilpailussa pisteille, ollen parhaimmillaan viides Australiassa ja Venäjällä. Massa joutui keskeyttämään Kanadassa auton ylikuumennuttua liikaa. Itävallassa Massan autoon jouduttiin vaihtamaan etusiipi ennen lämmittelykierrosta, ja sen seurauksena Massa joutui starttaamaan kilpailuun varikolta, koska auton kanssa ei saa tehdä aika-ajojen jälkeen mitään toimenpiteitä. Massa joutui myöhemmin keskeyttämään Itävallan GP:n. Unkarin GP:n aika-ajoissa Massa törmäsi seinään sadekelillä ja jäi ruutuun 18 ja ajoi myös maaliin samalla sijalla. Saksassa Massan kilpailu jäi kesken auton vaurioiden seurauksena, jotka tulivat kolarista Jolyon Palmerin kanssa. Kotikilpailussa Brasiliassa Massa ajoi ulos ja joutui keskeyttämään. Kauden viimeisessä osakilpailussa Abu Dhabissa 27. marraskuuta 2016 hän sijoittui yhdeksänneksi. Massa ilmoitti Monzassa lopettavansa F1-uransa kauden päätteeksi, mutta kuitenkin perui uransa lopettamisen entisen tallikaverinsa Valtteri Bottaksen siirryttyä Mercedekselle Nico Rosbergin tilalle. Williamsin ehtona Bottaksen siirtymiselle oli, että Williamsin uusi tulokaskuljettaja Lance Stroll saa parikseen kokeneen kuljettajan. Bottaksen siirtymisen myötä Massa päätti palata Williamsille kaudeksi 2017.


title: Felipe Massa

text: Massa aloitti kauden ajamalla kuudenneksi Australiassa. Hän oli kuudes myös Bahrainissa. Massaa tuurasi sairastumisen vuoksi Unkarin GP:ssä Paul di Resta. Massa keräsi viimeisellä F1-kaudellaan 43 pistettä sijoittuen sarjan 11:nneksi.


title: Felipe Massa

text: Massa keräsi F1-uransa aikana 1 167 pistettä, mikä on eniten kaikista kuljettajista, jotka eivät ole saavuttaneet maailmanmestaruutta.


title: Felipe Massa

text: • Abu Dhabin GP:ssä 2014 jaettiin tuplapisteet.


title: Felipe Massa

text: Massa avioitui brasilialaisen Raffaela Bassin kanssa 30. marraskuuta 2007. Heidän lapsensa syntyi 1. joulukuuta 2009.


title: Vitantonio Liuzzi

text: Vitantonio Liuzzi (s. 6. elokuuta 1981 Locorotondo, Italia) on italialainen entinen Formula 1 -kuljettaja, joka ajoi Red Bull -tallin kolmantena kuljettajana vuonna 2005. Hän ja Christian Klien vuorottelivat tallin kakkoskuljettajan paikalla David Coulthardin tallikaverina. Kaudella 2006 hän oli Toro Rosso -tallin ykköskuljettaja, tallikaverinaan yhdysvaltalainen Scott Speed. Ensimmäisen MM-pisteensä Liuzzi otti San Marinon GP:ssä 2005 sijoittumalla kahdeksanneksi. Liuzzi saavutti Toro Rosson ensimmäisen MM-pisteen ajamalla kahdeksanneksi Yhdysvaltain GP:ssä 2006.


title: Vitantonio Liuzzi

text: Liuzzi jatkoi Toro Rossolla kaudella 2007. Hän sijoittui Japanin osakilpailussa kahdeksanneksi, mutta ohitus keltaisten lippujen voimassaoloalueella toi aikasakon ja pudotti Liuzzin pois pisteiltä yhdeksänneksi. Viikon kuluttua tästä Liuzzi avasi viimein kauden pistetilinsä sijoittumalla Kiinan GP:ssä kuudenneksi. Kaudesta 2008 Liuzzi toimi Force India-tallin kolmantena kuskina. Hän korvasi loppukauden 2009 Giancarlo Fisichellaa, joka siirtyi loppukaudeksi Ferrarille korvaamaan Unkarin GP:n aika-ajoissa loukkaantunutta Felipe Massaa. Liuzzi jatkoi tallin kakkoskuljettajana kauden 2010. Kausi 2010 oli Liuzzin paras hän saavutti 21 pistettä ja MM-pisteiden 15.sijan. Kaudella 2011 Liuzzi toimi Hispanian toisena kilpakuljettajana. Hänen parhaaksi sijoitukseksi jäi 13:s sija Kanadan GP:stä, joka oli samalla koko tallin paras kisasijoitus.


title: Vitantonio Liuzzi

text: Liuzzi saavutti uransa aikana 26 pistettä ja oli parhaimmillaan kahdesti kuudes.


title: Vitantonio Liuzzi

text: F1-uransa jälkeen Liuzzi on kilpailut Superstars Series -sarjassa ollen ensimmäisellä kaudellaan 2012 sarjan toinen. Lisäksi hän on ajanut FIA World Endurance Championship -sarjassa ja Japanissa Super GT- ja Super Formula -sarjoja.


title: Vitantonio Liuzzi

text: Vuonna 2015 hän siirtyi ajamaan Formula E -sarjaa.


title: Elrond

text: Elrond Puolhaltia on kuvitteellinen henkilö J. R. R. Tolkienin romaanissa "Taru sormusten herrasta". Tarinassa hän on Eärendilin ja Elwingin poika ja Lúthienin pojantyttärenpoika. Hän syntyi Beleriandissa Ensimmäisellä ajalla, joten hän oli yli 6 000 vuotta vanha Kolmannen ajan lopulla. Elrondilla oli kaksoisveli nimeltään Elros, Tar-Minyatur, Númenorin ensimmäinen kuningas. Hänestä tuli Gil-galadin kuoltua Vilyan, Ilman Sormuksen uusi kantaja. Elrond on yksi Keski-Maan viisaimmista henkilöistä ja usein hieman pessimistinen. Peter Jacksonin elokuvatrilogiassa häntä esittää Hugo Weaving.


title: Elrond

text: Elrond meni Lindoniin Gil-galadin (noldorin viimeisen kuninkaan) perheen kanssa, kun Beleriand oli tuhottu Ensimmäisen ajan lopulla valiten (kuten vanhempansa, muttei kuin veljensä) haltian osan kun valinta tuli hänen kohdalleen.


title: Elrond

text: Toisella ajalla Gil-galad lähetti hänet Eregioniin. Sen tuhon jälkeen hän meni Eriadoriin, jonka koilliskolkkaan hän perusti Rivendellin kartanon asunnokseen ja ystäviensä turvapaikaksi.


title: Elrond

text: Toisen ajan lopulla Elrond oli Gil-galadin airut Viimeisen liiton sodassa, jossa Sauron voitettiin ja jossa Isildur riisti Sauronilta Sormuksen.


title: Elrond

text: Vuonna 109 Kolmatta aikaa Elrond meni naimisiin Galadrielin ja Celebornin tyttären Celebríanin kanssa. Vuonna 130 syntyivät kaksospojat Elladan ja Elrohir ja vuonna 241 tytär, Arwen Undómiel. Elrond johti Elrondin neuvostoa 25. lokakuuta 3018, ja siellä päätettiin, että Valtasormus pitää tuhota.


title: Elrond

text: Elrond pysytteli Rivendellissä Sormuksen ja Sauronin tuhoon asti, kunnes hän meni Minas Tirithiin seuraamaan tyttärensä Arwenin ja Aragornin, Arnorin ja Gondorin kuninkaan, häitä. 29. syyskuuta 3021 Kolmatta aikaa Elrond lähti Keski-Maasta meren yli Harmaiden Satamien kautta Valinoriin, eikä koskaan palannut.


title: Elrond

text: Elrondin nimi tarkoittaa haltiakielellä tähtikupolia tai tähtiholvia ("el"=tähti, "rond"=kupoli/holvi, vertaa "Nargothrond").


title: Tiago Monteiro

text: Tiago Vagaroso da Costa Monteiro (s. 24. heinäkuuta 1976 Porto, Portugali) on portugalilainen autourheilija. Formula 1 -sarjassa hän ajoi kausilla ja . Monteiro loukkaantui WTCC-sarjan onnettomuudessa.


title: Tiago Monteiro

text: Monteiro aloitti uransa ajamalla Porschen autoilla vuosina 1997–1998. Lisäksi hän ajoi Euroopan ja Aasian Formula 3 -sarjoissa vuosina 1998–2001, joista parhaina tuloksina olivat vuosien 2000–2001 toiset sijat Ranskan (2000–2001), Euroopan (2000) ja Korean (2000) luokissa.


title: Tiago Monteiro

text: Monteiro siirtyi vuonna 2002 ajamaan Formula 3000 -sarjaa Super Nova Racing -tallissa, jossa hän keräsi kauden aikana ainoastaan kaksi pistettä Saksan Hockenheimin osakilpailusta.


title: Tiago Monteiro

text: Kaudeksi 2003 Monteiro siirtyi ajamaan CART -sarjaa, jossa kilpaili kohtalaisella menestyksellä Fittipaldi-Dingman-tallin autolla.


title: Tiago Monteiro

text: Vuonna 2004 Monteiro ajoi kilpaa World Series by Nissan -sarjassa, jossa hän voitti viisi kilpailua ja sijoittui Heikki Kovalaisen jälkeen lopptuloksissa toiseksi.


title: Tiago Monteiro

text: Monteiro ajoi ensimmäisen F1-kautensa Jordan-tallissa 2005 Narain Karthikeyanin tallikaverina. Formula 1 -sarjassa Monteiron paras sijoitus oli kolmas sija Yhdysvaltain osakilpailussa kaudella 2005, johon osallistui vain kuusi autoa. Kauden toiseksi parhaan tuloksensa (kahdeksannen sijan) hän sai Belgian GP:ssä. Monteiro ajoi myös maaliin melkein jokaisessa kilpailussa, kunnes keskeytti Brasilian GP:ssä. Hänet palkittiin kauden lopussa suorituksistaan Vuoden tulokas -palkinnolla ().


title: Tiago Monteiro

text: Vuonna 2006 Monteiro ajoi MF1-tallissa, joka perustettiin Midland-yhtiön ostettua Jordan-tallin ja joka muuttui kauden aikana Spykeriksi. Tallin auto oli kuitenkin kilpailukyvyltään heikko.


title: Tiago Monteiro

text: Kaudelle Monteiro ei saanut jatkopestiä Spykerin kanssa, minkä vuoksi kausi 2006 jäi portugalilaisen uran viimeiseksi F1:ssä.


title: Tiago Monteiro

text: Monteiro on ajanut vuodesta 2007 lähtien World Touring Car Championship -sarjassa. Hän on osallistunut urallaan myös Le Mansin 24 tunnin ajoon vuosina 1999, 2001, 2009, 2011 ja uudestaan vuonna 2015.


title: Narain Karthikeyan

text: Kumar Ram Narain Karthikeyan (; s. 14. tammikuuta 1977 Coimbatore, Tamil Nadu, Intia) on intialainen autourheilija.


title: Narain Karthikeyan

text: Karthikeyanista tuli maansa ensimmäinen Formula 1 -kuljettaja, kun hän osallistui sarjaan Jordan-tallissa kaudella . Sen jälkeen hän toimi Williamsin testikuljettajana kausien – aikana.


title: Narain Karthikeyan

text: Karthikeyan sai innostuksensa autourheilusta isältään, joka oli intialainen rallimestari. Karthikeyanin oma ura alkoi loistavasti: hän otti palkintosijan ensimmäisessään Formula Maruti -sarjan osakilpailussa. Tämän jälkeen hän meni Elf Winfieldin kilpa-ajo kouluun Ranskaan. Hänen kykyjensä takia hänestä tuli Elfin tallin ajaja Formula Renault'iin 1992. Seuraavaksi vuodeksi Karthikeyan palasi Intiaan Formula Marutiin. Samalla hän ajoi Formula Vauxhall Junioria Isossa-Britanniassa, josta hän sai kokemusa Euroopan kilparadoista.


title: Narain Karthikeyan

text: 1994 Karthikeyan palasi Isoon-Britanniaan ajamaan Formula Ford Zetec -sarjaa. Kauden kohokohdaksi nousi palkintosija Portugalin GP:ssä. Samana vuonna hän osallistui myös Britannian Formula Ford talvisarjaan, jonka hän voitti ollen näin ensimmäinen intialainen, joka on voittanut jonkin moottoriurheilusarjan Euroopan mestaruuden. 1995 Karthikeyan osallistui Formula Asiassa vain neljään osakilpailuun, mutta saavutti Malesiassa toisen sijan. 1996 hän ajoi täyden kauden sarjassa ja oli jälleen ensimmäinen intialaismestari.


title: Narain Karthikeyan

text: Karthikeyan muutti takaisin Isoon-Britanniaan 1997 osallistuakseen Formula Opel -sarjaan. Hän ajoi paalulle ensimmäisessä kilpailussaan, ja sijoittui sarjassa kuudenneksi. 1998 hän ajoi Britannian Formula 3:ssa Carlin Motorsport -tallissa. Kaudesta hän ajoi kymmenen osakilpailua, joista hän sijoittui kahdessa viimeisessä kilpailussa kolmanneksi. Seuraavat kaksi kautta hän jatkoi sarjassa, ja oli pisteissä kuudes 1999 ja neljäs 2000.


title: Narain Karthikeyan

text: Vuonna 2001 Karthikeyan ajoi Formula Nippon -sarjassa, ja oli kymmenen parhaan joukossa. Samana vuonna hänestä tuli ensimmäinen intialainen, joka oli ajanut F1-autoa. Jaguar Racing halusi ajattaa autoaan Silverstonella, jonka jälkeen Jordan Grand Prix kiinnostui ajajasta. Karthikeyan kokeili Jordania Mugellossa samana vuonna.


title: Narain Karthikeyan

text: Karthikeyan ajoi vuonna 2002 Telefonica World Seriesiä Team Tata RC Motorsportin tallissa, jonka ansioksi Karthikeyan teki kierrosennätyksen Interlagosissa ei F1-autolla. Hän jatkoi seuraavankin kauden sarjassa, joka oli nimetty uudelleen Superfund World Seriesiksi. Hän sijoittui sarjassa neljänneksi, ja samana vuonna hän testasi Minardin F1-autoa. Hänelle tarjoittiin sopimusta jo kaudeksi , mutta hän ei saanut tarpeeksi sponsorirahoja kokoon. Hän jatkoi vielä yhden kauden samassa sarjassa, jonka nimi oli muuttunut World Series by Nissaniksi.


title: Narain Karthikeyan

text: Helmikuussa 2005 Karthikeyan ilmoitti Jordan-tallin kanssa tekemästään sopimuksesta kaudeksi . Hänen tallitoverinaan ajoi portugalilainen Tiago Monteiro. Molemmat maksoivat kuljettajapaikoistaan.


title: Narain Karthikeyan

text: Aloituskilpailussaan Australian GP:ssä 13. ruudusta lähtenyt Karthikeyan sijoittui 15:nneksi. Ensimmäisen keskeytyksensä hän koki Bahrainissa. F1-urallaan saavuttamansa kaikki 5 pistettä hän keräsi Yhdysvaltain GP:stä, johon osallistui vain kuusi autoa. Karthikeyanin paras sijoitus kauden muista kilpailuista oli 11:s, johon hän ylsi Malesiassa ja Belgiassa.


title: Narain Karthikeyan

text: Seuraavaksi kaudeksi Karthikeyan siirtyi Midlandiksi vaihtuneelta Jordanilta Williamsin testikuljettajaksi, sillä kilpakuljettajan paikkaan vaadittu rahasumma osoittautui liian suureksi. Hän toimi Williamsin testaajana myös kaudella .


title: Narain Karthikeyan

text: Karthikeyan teki paluun Formula 1:een kaudella 2011 Hispania-tallissa. Kesäkuun lopulla HRT ilmoitti korvaavansa Karthikeyanin australialaisella Daniel Ricciardolla loppukauden kisoissa lukuun ottamatta syksyllä ajettua Intian osakilpailua. Karthikeyanin paras sijoitus kauden aikana oli 17:s sija. Hän sai jatkosopimuksen kaudelle 2012. Parhaaksi sijoitukseksi jäi Monacon GP:n 15:s sija. Talli vetäytyi kauden 2012 jälkeen, joten Karthikeyanin ura F1:ssä tuli päätökseensä.


title: Narain Karthikeyan

text: Karthikeyan pääsi ajamaan A1 Grand Prix -sarjassa Intian A1-tallin kuljettajana kaudella 2006–2007. Hän aloitti sarjassa kilpailemisen Uuden-Seelannin kilpailusta, jossa hän ylsi sprinttikisassa kymmenenneksi ja varsinaisessa kilpailussa seitsemänneksi. Joulukuussa 2007 hän voitti Kiinan Zhuhaissa käydyn osakilpailun.


title: Janne Wirman

text: Janne Viljami "Warman" Wirman (s. 26. huhtikuuta 1979) on Children of Bodomin kosketinsoittaja. Wirman toimi aluksi vain sessiomuusikkona yhtyeen "Something Wild" -albumilla, mutta jäi myöhemmin pysyväksi jäseneksi. Wirmanilla on myös oma projekti nimeltä Warmen, jossa soittaa myös hänen veljensä Antti Wirman. Sen lisäksi hän on soittanut Timo Kotipellon sooloalbumeilla sekä Masterplanin debyyttialbumilla. Vuonna 2007 Wirman vieraili kosketinsoittajana Suomen Idols-voittaja Ari Koivusen levyllä "Fuel for the Fire". Janne on kerännyt myös useasti "Maailman paras kosketinsoittaja" -titteleitä Burrn! -lehden lukijaäänestyksessä. Wirman aloitti pianonsoiton jo viisivuotiaana vanhempien laitettua hänet soittotunneille. Hän on opiskellut Sibelius-Akatemiassa.


title: Warmen

text: Warmen on suomalainen metalliyhtye, joka oli alkujaan Children of Bodom -yhtyeen kosketinsoittajan Janne Wirmanin sooloprojekti, mutta on nykyään lähempänä vakituisella kokoonpanolla soittavaa yhtyettä.


title: Warmen

text: Nimi Warmen on lähtöisin Janne Wirmanin taiteilijanimestä Janne Warman. Koska projektiin oli tulossa mukaan soittamaan myös Jannen veli Antti Wirman, projekti sai nimekseen Warmen. Vaihtelevasta kokoonpanosta johtuen Warmen on soittanut vain neljä konserttia: Spinefarmin 10-vuotisjuhlissa Tavastialla, Spinefeast At Sea 2008 metalliristeilyllä, Helsingin Dom-ravintolassa 2010 sekä Tuska open air 2010 festivaaleilla. Lisäksi yhtye on soittanut muutaman kappaleen television musiikkiohjelma "Jyrkissä". Kesän 2015 Tuska open air -keikka on bändin viides kautta aikojen.


title: Warmen

text: Warmenin ensimmäisellä albumilla, "Unknown Soldier", soittaa useita vieraita, kuten ennen Children of Bodomissa soittanut kitaristi Roope Latvala ja Stratovariuksen entinen basisti Jari Kainulainen. "Unknown Soldier" on pääosin instrumentaalilevy: vain kahdessa kappaleessa on mukana laulua ja vokalistina muun muassa Sinergystä tunnettu Kimberly Goss. Albumista julkaistiin ensin virhepainos, jossa etikettinä oli Nightwishin Deep Silent Complete -singlen etiketti. Sekä albumi että kappaleet saivat nimensä yleisöäänestyksellä, sillä valtaosa kappaleesta oli nimettömiä vielä nauhoitusten päätyttyäkin. Lopullisen päätöksen kappaleiden nimistä teki kuitenkin levy-yhtiö Spinefarmin Ewo Pohjola. Tämän vuoksi kaikkien kappaleiden oikeista nimistä ei olla yhtä mieltä. "Unknown Soldierin" kuudes raita on takakannen mukaan nimeltään ”Fire Within”, mutta levyn sisäkannessa on sanoitukset kappaleeseen ”Fire Inside”.


title: Warmen

text: Toinen albumi "Beyond Abilities" on Warmenin vakiokokoonpanon tuotos. Laulajina ovat Stratovariuksesta tunnettu Timo Kotipelto ja Kimberly Goss. "Beyond Abilities" -levyn kansi on siitä harvinainen, että siinä on painettu myös itse muovikoteloon Warmenin logo ja levyn nimi. Myös "Beyond Abilitiesin" kappaleiden nimet ovat tulleet yhtyeen ulkopuolelta, sillä alkuperäiset projektinimet ”Urpoilu”, ”Loppusoolo” ja ”Kimberly-rock” eivät olleet tarpeeksi myyviä, joten tilalle vaihdettiin ”War of Worlds”, ”Finale” ja ”Hidden”.


title: Warmen

text: Warmenin kolmas albumi, "Accept the Fact", ilmestyi heinäkuussa 2005. Ennen kolmatta albumia Warmen julkaisi kesäkuussa 2005 toisen singlensä ”Somebody’s Watching Me”, jolla vieraili myös Children of Bodomin laulaja-kitaristi Alexi Laiho.


title: Alexi Laiho

text: Alexi ”Wildchild” Laiho (oikealta nimeltään Markku Uula Aleksi Laiho, s. 8. huhtikuuta 1979 Espoo) on Children of Bodom -yhtyeen laulaja-kitaristi ja perustajajäsen.


title: Alexi Laiho

text: Laiho soittaa kitaraa myös Kylähulluissa. Lisäksi hän on soittanut Sinergyssä ja Impaled Nazarenessa (albumilla "Nihil" on kaksi Laihon kirjoittamaa kappaletta ja kahteen kappaleeseen hän soitti kitarasoolot) ja lyhyen aikaa Thy Serpentissä. Laiho jätti Impaled Nazarenen voidakseen keskittyä paremmin Sinergyyn ja Children of Bodomiin. Thy Serpentissä hän soitti vain muutamissa harjoituksissa, muttei yhtyeen albumeilla.


title: Alexi Laiho

text: Laiho on ensimmäinen suomalainen kitaristi, josta on tehty artikkeli arvostettuun "Guitar World" -lehteen. Laiho on myös valittu "Guitar World" -lehden vuoden 2009 lukijaäänestyksessä parhaaksi metallikitaristiksi. Samassa äänestyksessä taakse jäivät muun muassa Kirk Hammett, Slash ja Zakk Wylde. Myös "Soundi"-lehti on rankannut Laihon parhaaksi soolo- ja metallikitaristiksi. Vuonna 2011 Laiho voitti maailman parhaan metallikitaristin tittelin brittiläisen Total Guitar -lehden lukijaäänestyksessä


title: Alexi Laiho

text: Laiho käyttää ESP:n kitaroita. ESP valmistaa myös Laihon mukaan nimettyä kitaramallia "ESP Alexi Laiho". Laiho käytti ennen Jackson-merkkisiä kitaroita.


title: Alexi Laiho

text: Mitä missä milloin 2012 juniorissa Alexi Laiho on merkitty maailman parhaaksi kitaristiksi.


title: Alexi Laiho

text: Alexi Laiho syntyi Espoossa huhtikuussa 1979. Laihon perheeseen kuuluivat hänen lisäksi isosisko, isä Heikki ja äiti Kristiina. Laihon varhaislapsuuden aikana perhe muutti paljon: viisivuotiaana Laiho oli ehtinyt asua jo neljässä eri osoitteessa. Ala-asteelta yläasteelle Laiho oli melko epäsosiaalinen lapsi. Hän joutui puhutteluihin ja jälki-istuntoihin esimerkiksi töhrittyään kuvaamataidontunneilla muiden oppilaiden piirroksia.


title: Alexi Laiho

text: Laiho aloitti viulun soittamisen seitsemänvuotiaana osittain sen vuoksi, että hänen molemmat vanhempansa harrastivat musiikkia. Viulu korvautui kuitenkin kitaralla, kun Laiho käänsi viulunsa kitaran asentoon ja rämpytti sitä. Hänen ensimmäisen sähkökitaransa oli Tokai Stratocaster, jonka hän sai 11-vuotiaana. Heavy metalin Laiho löysi isosiskonsa kaseteilta, joissa oli Dingon seurana muun muassa Poisonin, Kissin ja W.A.S.P:n musiikkia. Myöhemmin mukaan tulivat Sepultura, Stone, Pantera ja Megadeth, jotka johtivat Laihon black - ja death metal -yhtyeiden luo ja tietyssä vaiheessa hän ei kuunnellut mitään muuta kuin rajuinta mahdollista black ja death metalia.


title: Alexi Laiho

text: Yhtyeissä soittaminen alkoi, kun Laiho tapasi vuonna 1991 Jaska Raatikaisen, tulevan Children of Bodomin rumpalin. Musiikillista koulutustaan Laiho jatkoi Oulunkylän Pop & Jazz Konservatoriossa. Sivuinstrumenttina hänellä oli piano. Vaikka Laihosta tuntuikin toisinaan turhauttavalta soittaa tiettyjä opeteltavia kappaleita, hän oli kuitenkin käsittänyt Steve Vain "Passion and Warfaren" kuultuaan, ettei kitaran soittamisessa voi edetä kovin pitkälle pelkän itseopiskelun kautta.


title: Alexi Laiho

text: Laiho lopetti opiskelun peruskoulun jälkeen ja keskittyi soittamiseen. Soiton ohessa hän teki sekalaisia pikkutöitä kuten puhelinmyyntiä ja työskenteli yrityksissä, jotka järjestivät erilaisia festivaaleja.


title: Alexi Laiho

text: Laiho on saanut vapautuksen asevelvollisuudesta.


title: Alexi Laiho

text: Laihon kitaransoittotyyliin ovat vaikuttaneet muun muassa Roope Latvala, Yngwie Malmsteen, Zakk Wylde, Steve Vai, Paul Gilbert, Slash ja Randy Rhoads. Laihon laulutyyliin ovat vaikuttaneet Phil Anselmo (Pantera) ja Mille Petrozza (Kreator).


title: Alexi Laiho

text: Laihon lempimusiikkia ovat Ozzy Osbourne, Manowar, Nine Inch Nails, W.A.S.P., Darkthrone, Black Label Society, System of a Down, Shadows Fall, Judas Priest, Slipknot, Kiss, ja muita heavy- ja rockyhtyeitä.


title: Alexi Laiho

text: Laihon soittotyylille on ominaista muun muassa runsas huiluäänten (pinch harmonics) käyttö etenkin komppiosuuksien mausteena. Sooloissaan hän suosii luonnollista mollia, pentatonista skaalaa ja bluesskaalaa. Laihon soolot ovat usein tyyliltään varsin lähellä perinteistä heavy metalia ja hard rockia (esimerkiksi kappaleissa "Follow the Reaper" ja "Bodom Beach Terror"). Tämä johtuu osittain hänen käyttämistään skaaloista ja toisaalta melko karkeasta kitarasoundista – Laihon kitarassa ei ole lainkaan kaulan puoleista mikrofonia, jolla saadaan aikaan pyöreämpi ja pehmeämpi sointi.


title: Alexi Laiho

text: Laiho oli naimisissa Sinergyn laulajan Kimberly Gossin kanssa, joka on myös ollut osa-aikaisena kosketinsoittajana Children of Bodomissa ja Dimmu Borgirissa. Pari erosi vuonna 2004.. Myöhemmin Laiho on seurustellut Slayerin manageri Kristen Mulderigin kanssa. He ovat hankkineet ranteisiinsa samanlaiset AK47-tatuoinnit, joka tarkoittaa "Alexi Kristen 4.7".


title: Alexi Laiho

text: Laiholla on ollut henkilökohtaisia ongelmia. Kahden ensimmäisen Children of Bodom -albumin välissä hän yritti Ruotsissa itsemurhaa ottamalla yliannostuksen lääkkeitä. Hänet kuitenkin ehdittiin pelastaa ja lähetettiin Espooseen Jorvin sairaalaan toipumaan..


title: Alexi Laiho

text: Laiho asuu osittain Los Angelesissa Yhdysvalloissa. Hän on muun muassa vieraillut Hans Välimäen Hansin matkassa -ohjelmassa.


title: Alexi Laiho

text: Laiho esiintyi 7. marraskuuta 2007 ilmestyneellä Guitar Heroes -instrumentaalialbumilla, jolle suomalaiset kitaristit sävelsivät oman taidonnäytteensä.


title: Silinterihattu

text: Silinterihattu eli silinteri on korkea, sylinterin muotoinen, päältä tasainen, yleensä musta ja jäykkä huopahattu, jossa on lieri. Suomenkielinen sana silinteri tulee saksan sanasta "Zylinderhut", ”sylinterihattu”. Kansanomaisempi nimitys hatulle on silkkipytty.


title: Silinterihattu

text: Silinterihatun valmistukseen voidaan käyttää muun muassa majavannahkaa ja silkkiä. Ranskassa Vernet’n vuonna 1796 valmistuneessa teoksessa "Incroyable" eräällä miehellä on silinterihattu.


title: Silinterihattu

text: Erittäin suosittu silinterihattu oli 1800-luvulla, jolloin se oli etenkin varakkaiden liikemiesten ja poliitikkojen päähine. On esitetty, että silinterihatun suosio teollistumisen aikakaudella olisi perustunut sen yhdennäköisyyteen tehtaanpiippujen kanssa. Hatut kasvoivat korkeutta etenkin Ranskassa ja veivät tilaa. Yhdysvaltalainen liikemies John Pierpont Morgan teetti itselleen jopa korkeampikattoisen limusiinin hattuaan varten. Ongelman ratkaisi Antoine Gibus kehittämällä hatusta kokoonpainettavan version (ns. "chapeau claque" tai "opera hat") vuonna 1823. Yhdysvaltalainen versio silinterihatuista on "stovepipe hat", joka on suoran lieriön muotoinen ja korkeampi kuin tavallinen silinteri.


title: Silinterihattu

text: Nykyisin silinterihattua käytetään hyvin harvoin, vain erityisissä arvokkaissa juhlatilaisuuksissa kuten valtiollisissa juhlissa. Siitä on tullut varakkuuden symboli. Oikeaoppinen tapa käyttää silinterihattua on hiukan eteenpäin ja sivulle kallellaan. Päähineen perinteisiä käyttäjiä ovat myös taikurit, jotka usein vetävät hatustaan valkoisen kaniinin. Ensimmäisenä tämän tempun suoritti ranskalainen Louis Comte vuonna 1814. Usein silinterihattu piirretään myös koristamaan lumiukkojen päälakea.


title: Silinterihattu

text: Niin kutsuttuja minisilintereitä eli pienikokoisia silintereitä käytetään yleisesti esimerkiksi lolita-tyylissä. Minisilintereiden on tarkoitus olla lähinnä koriste eikä oikea hattu. Minisilintereiden koristelu vaihtelee paljon tyylistä riippuen.


title: Silinterihattu

text: Tunnettuja silinteriä käyttäviä fiktiivisiä hahmoja ovat muun muassa Roope Ankka, Muumipappa, Setä Samuli, Pingviini, Frosty the Snowman ja "Monopoly"-lautapelin tunnushahmo. Vasemmistolaisessa pilakuvastossa kapitalistin tunnistaa yleensä silinteristä. Kari Suomalaisen pilapiirroksissa silinteri oli hallitusvaltaa edustaneen hahmon tunnus.


title: Lippulaiva

text: Lippulaiva on sota-alus, jolta amiraalin arvoinen komentaja johtaa laivasto-osastoa. Lippulaivalla on lisäksi oma komentaja, joka on aluksen päällikkö. Amiraalia alempiarvoisemman komentajan alusta kutsutaan johtoalukseksi. Lisäksi merivoimille voidaan nimetä lippulaiva, vaikka aluksella ei olisi vakituista laivasto-osaston komentajaa. Tästä esimerkinä esimerkiksi Suomen merivoimien miinalaiva Pohjanmaa, joka toimi pitkään merivoimien lippulaivana. Pohjanmaan poistuessa käytöstä merivoimat todennäköisesti vuorottelee Hämeenmaa-luokan miinalaivoja lippulaivana.


title: Lippulaiva

text: Purjelaivojen aikakaudella lippulaiva oli yleensä laivaston suurin ja voimakkain alus, mutta nykyisin lippulaivojen tärkeimmät ominaisuudet ovat tehokkaat viestivälineet ja toimintatilat johtoportaalle. Tämän vuoksi nykyaikaisessa lippulaivassa on korkeatasoiset tietokoneet ja yhteydenpitojärjestelmät. Lisäksi on tehty joitakin varsinaisia komentoaluksia, kuten esimerkiksi yhdysvaltalainen "Blue Ridge"-luokka, mutta pääsääntöisesti komentoaluksen ominaisuudet sisällytetään riittävän kokoiseen taistelu- tai huoltoalukseen.


title: Lippulaiva

text: Kuuluisia lippulaivoja ovat esimerkiksi 1800-luvulla eläneen englantilaisen amiraali Horatio Nelsonin laiva HMS "Victory", Kristoffer Kolumbuksen "Santa María" sekä uponnut ruotsalainen "Vasa". HMS "Victory" on myös edelleen toisen merilordin ("Second Sea Lord") lippulaiva ja näin ollen vanhin yhä palveluskäytössä oleva sota-alus.


title: Lippulaiva

text: Kauppalaivastossa lippulaivaksi kutsutaan yleensä kunkin varustamon suurinta tai muuten huomattavinta alusta.


title: Lippulaiva

text: Science fictionissa lippulaiva on avaruuslaivastoa komentava sotakäyttöön tarkoitettu avaruusalus. Kuuluisia tieteiselokuvissa esiintyviä lippulaivoja ovat esimerkiksi "Star Trekin" USS "Enterprise" ja "Tähtien sodan" "Executor".


title: Penkkipunnerrus

text: Penkkipunnerrus on yksi voimanoston kolmesta liikkeestä.Punnerrus suoritetaan erityisellä penkillä selällään maaten siten, että jalkaterät ovat maassa ja rintakehä kaarella siten, että hartiat ja pakarat ovat penkkiä vasten. Punnerrettaessa levytanko, johon painot on kiinnitetty, tuodaan vaakasuorassa rintakehälle ja nostetaan kädet ylös suoristaen. Toisto tulisi tehdä rauhallisesti, eikä esimerkiksi kilpailuissa hyväksytä "pompauttamalla" tehtyjä suorituksia.


title: Penkkipunnerrus

text: Penkkipunnerruksesta järjestetään myös omia kisoja, joihin ei kuulu muita liikkeitä.


title: Penkkipunnerrus

text: Erään yleisen määritelmän mukaan lihaksiltaan hyväkuntoinen mies pystyy nostamaan kerran ainakin oman painonsa penkkipunnerruksessa. Aktiivinen harrastaja voi yleensä nostaa noin 1,2–2,0 kertaa oman painonsa, alan huiput nostavat jopa yli 2,7 kertaa oman painonsa. Yleisesti pituudesta on enemmän haittaa kuin hyötyä harrastajatasolla, kun suhteutetaan nostotulos omaan painoon. Keskeiseksi argumentiksi luetaan käsien pituus.


title: Penkkipunnerrus

text: Penkkipunnerrus kohdistuu eniten rintalihaksiin. Toissijaisia nostoon vaikuttavia lihaksia ovat muun muassa tangon lähtövaiheessa iso rintalihas sekä hartialihaksen etuosa koko suorituksen ajan, ojentajia tarvitaan lähinnä suorituksen loppuvaiheessa.


title: Penkkipunnerrus

text: Penkkipunneruksessa oteleveydellä on tärkeä merkitys. Kapealla otteella liike vaikuttaa enemmän ojentajiin kuin leveä ote. Liike tehostuu, kun kädet pidetään lähellä kylkiä. Leveällä otteella taas liike vaikuttaa enemmän rintalihaksiin ja hartioihin.


title: Penkkipunnerrus

text: Kansainvälisen voimanostoliiton IPF:n hyväksymistä maailmanennätyksistä paras on yli 120 kilogramman sarjassa Sumner Blainen 410 kg maaliskuulta 2017. Ilman penkkipunnerruspaitaa nostetussa klassisessa penkkipunnerruksessa maailmanennätys raskaimmassa sarjassa on Ilyas Boughalemin 281,5 kg kesäkuulta 2018. Muiden voimanostoliittojen alaisissa kilpailuissa on nostettu parempia tuloksia. Ennätystulokset ovat vaihtelevia johtuen eri järjestöjen tekniikkaa, varustusta ja dopingtestausta koskevista säännöistä.


title: Penkkipunnerrus

text: Sotilaspenkkipunnerruksella tarkoitetaan penkkipunnerrusta, jossa jalat pidetään taitettuina ilmassa ja tarkoituksena on saada mahdollisimman monta toistoa omalla painolla. Lajin kehittivät vuonna 1995 Tuomo Juupaluoma ja Juha Väliaho. Vuonna 2010 lajin nimi muutettiin voimapunnerrukseksi.


title: Penkkipunnerrus

text: Vinopenkkipunnerruksessa ei maata vaakasuorassa vaan nimen mukaisesti penkki on kallellaan, noin 20–30 astetta, jolloin asento on pystympi. Tällöin liike kohdistuu ylärintaan ja enemmän olkapäihin. Laskussa on tärkeää laskea tanko lähemmäksi kaulaa kuin normaalissa penkkipunnerruksessa.


title: Penkkipunnerrus

text: Penkkipunnerrusta käytetään yleisesti myös kehonrakennuksessa, sillä se on hyvä yläkehon perusliike.


title: Äänetön kevät

text: Äänetön kevät () on biologi Rachel Carsonin kirja vuodelta 1962. Sen julkaiseminen katsotaan usein ympäristöliikkeen lähtöhetkeksi. Kirja kertoo siitä, miten kemiallisesti valmistetut hyönteismyrkyt kulkeutuvat ravintoketjussa ja millaisia vaikutuksia niillä on sekä muuhun luontoon että ihmisten terveyteen. Se esittelee myrkkyjen aiheuttamia tuhoja etenkin Yhdysvaltain linnustolle: kirjan nimi viittaa linnunlaulun hiljenemiseen. Carson arvosteli etenkin DDT:tä, joka siirtyi hyönteisistä lintuihin ja edelleen ravintoketjussa ylöspäin aina ihmiseen saakka.


title: Äänetön kevät

text: Kirja johti DDT:n käytön kieltämiseen Yhdysvalloissa vuonna 1972. Sen malarianvastaista käyttöä ei kuitenkaan kielletty.


title: Äänetön kevät

text: Suomessa "Helsingin Sanomat" tarttui kuumaan puheenaiheeseen heti syksyllä 1962 julkaisemalla otteita kirjasta kahdeksanosaisena artikkelisarjana. Itse kirjan julkaisi suomeksi Tammi vielä samana vuonna Pertti Jotunin käännöksenä. DDT:n käyttö kiellettiin Suomessa maataloudessa ja puutarhoissa vuonna 1972, metsänhoidossa vuonna 1975 ja rakennuksissa vuonna 1976. Ruotsissa ja Norjassa DDT kiellettiin jo vuonna 1970. Rachel Carson menehtyi syöpään vuonna 1964.


title: Jalkakyykky

text: Jalkakyykky on yksi voimanoston kolmesta kilpailumuodosta; muut ovat penkkipunnerrus ja maastaveto. Jalkakyykkyä pidetään monipuolisimpana koko vartalon voimaa ja lihasmassaa kehittävänä liikkeenä. Jalkakyykkyä käytetään yleisesti myös harjoitteena kehonrakennuksessa. Monet aloittelevat kuntosaliharrastajat kuitenkin karsastavat kyykkyä sen raskauden, mutta myös teknisyyden takia.


title: Jalkakyykky

text: Jalkakyykyssä nostaja seisoo noin hartioiden levyisessä haara-asennossa. Tankoa pidetään tyypillisesti yhteen puristettujen selän lihasten päällä: joko epäkäslihaksen päällä (niin sanottu high bar -kyykky) tai takaolkapäiden päällä (low bar -kyykky). Syvän sisäänhengityksen ja keskivartalon lihasten voimakkaan jännittämisen jälkeen nostaja laskeutuu kyykkyyn, ponnistaa jälleen ylös aloitusasentoon ja hengittää ulos.


title: Jalkakyykky

text: Kyykky voidaan suorittaa eri liikelaajuuksilla. Täyskyykky suoritetaan laskeutumalla niin alas, että takareidet ja pohkeet ovat vastakkain. Oikean kuormituksen valinta on tärkeää liikkeen turvallisen suorituksen kannalta. Täyskyykyn suorittaminen edellyttää kehittynyttä yksilöllistä tekniikkaa, riittävää liikkuvuutta lonkka- ja polvi- sekä erityisesti nilkkanivelissä. Keskivartalon hallinta vaatii tarpeeksi lihasvoimaa vatsa- ja selkälihaksissa. Hyvän asennon saavuttamisessa ovat painonnostokengät tai noin 2,5 senttimetrin paksuinen lauta tai muu kova esine kantapäiden alla avuksi.


title: Jalkakyykky

text: Kyykkyä tehdään usein vajaalla liikeradalla, eli niin sanottua neljännes- tai puolikyykkyä, sillä se sallii huomattavasti suurempien painojen käytön kuin täyskyykky. Tätä ei kuitenkaan suositella suuremman loukkaantumisriskin vuoksi.


title: Jalkakyykky

text: Keskeisimmin liikkeeseen osallistuvat jalkalihakset ovat etureidet (quadriceps) ja iso pakaralihas (gluteus maximus). Tärkeitä avustavia lihaksia ovat muun muassa lonkkanivelen lähentäjät ja nilkkaniveltä ojentava kantalihas. Näiden lisäksi useat muut lihasryhmät, kuten vatsalihakset, työskentelevät liikettä avustavina tai tasapainoa ylläpitävinä.


title: Maastaveto

text: Maastaveto (puhekielessä usein mave) tai maastanosto on yksi voimanoston kolmesta liikkeestä. Muut kaksi ovat penkkipunnerrus ja jalkakyykky. Maastavedossa on kaksi erilaista päätekniikkaa: perinteinen tyyli, jossa jalat pidetään kapealla, sekä sumotyyli, jossa on leveä jalka-asento.


title: Maastaveto

text: Maastaveto rasittaa etu- ja takareisiä, pakaroita, ylä- ja alaselkää sekä vatsan ja kyljen lihaksia, jotka toimivat tukena. Monipuolisuutensa vuoksi sillä on paikkansa myös kehonrakennuksessa. Monet aloittelevat kuntosaliharrastajat puolestaan karsastavat maastavetoa sen raskauden takia. Maastavedossa käytetään usein tukivyötä loukkaantumisriskin pienentämiseksi ja vetoremmejä tai ristiotetta jos otteen pitämisen kanssa on vaikeuksia.


title: Maastaveto

text: "Suorin jaloin maastaveto" on maastavedon variaatio, joka rasittaa etupäässä takareisiä tavallisen maastavedon rasittaessa etupäässä selkää.


title: Silvestre Revueltas

text: Silvestre Revueltas (31. joulukuuta 1899 – 5. lokakuuta 1940) oli meksikolainen säveltäjä, viulisti ja kapellimestari.


title: Silvestre Revueltas

text: Revueltas syntyi Santiago Papasquiarossa, Durangossa. Hän opiskeli musiikkia Ciudad de Méxicossa, Austinissa sekä Chicagossa. Vuonna 1929 Carlos Chávez kutsui hänet Meksikon sinfoniaorkesterin varakapellimestariksi. 1930-luvun lopussa Revueltas muutti Espanjaan. Hän kuitenkin palasi myöhemmin Meksikoon, jossa kuoli vuonna 1940.


title: Silvestre Revueltas

text: Revueltas sävelsi elokuvamusiikkia, kamarimusiikkia, lauluja sekä useita muita teoksia. Revueltasin tunnetuimpiin teoksiin kuuluu muun muassa sinfoninen runoelma "Sensemayá" (1938).


title: Etunojapunnerrus

text: Etunojapunnerrus on lihaskuntoharjoite. Se suoritetaan päinmakuulla siten, että vain kämmenet ja varpaat koskettavat maata. Tämän jälkeen ojennetaan kädet työntäen vartaloa ylöspäin ja laskeudutaan takaisin ala-asentoon. Punnerruksessa rinnan on käytävä mahdollisimman lähellä lattiaa.


title: Etunojapunnerrus

text: Punnerrus kehittää rintalihaksia ja ojentajia, mutta vaikuttaa hieman myös kolmipäisiin hartialihaksiin, serratus anterior-lihaksiin ja keskivartaloon. Etunojapunnerrus on perusliike tavallisilla kuntoilijoilla, sekä koululiikunnassa ja armeijassa.


title: Etunojapunnerrus

text: Tavallisesti punnerruksessa selkä ja jalat ovat suorina ja vain jalkaterät ja kämmenet koskettavat lattiaa. Kevyempi muunnelma on, että jalkaterien sijaan polvet koskettavat maata. Punnerruksen voi tehdä myös niin, että kämmenet ovat vierekkäin ja peukalot sekä etusormet ovat yhdessä. Tämä on ns. "timanttipunnerrus". Etunojapunnerruksen voi tehdä myös jalat ylemmällä tasolla ja kädet alemmalla, tai toisinpäin. Punnerrus voidaan suorittaa myös seinää vasten seisten työntämällä itseä poispäin seinästä; tämä on kevyt punnerrus ja sitä suositellaan erityisesti iäkkäille. Punnerruksen voi tehdä myös ponnistamalla käsillä ilmaan ja esimerkiksi taputtaa ilmassa aikana ennen alastuloa. Myös sormenpäillä oleminen kämmenien sijasta tekee punnerruksesta vaikeamman.


title: Etunojapunnerrus

text: Monet nyrkkeilijät punnertavat nyrkkeilyhanskat kädessä. Tällöin rannetta ei voi taivuttaa, eikä laittaa kämmentä maahan, joten liike on suoritettava rystysillään. Useissa kamppailulajeissa, kuten taekwondossa ja karatessa liike tehdään ilman hanskoja, jotta rystyset "kovettuvat" ja kestävät enemmän lyöntejä.


title: Etunojapunnerrus

text: Maltalainen punnerrus on liike, jossa kädet ovat lattiassa lähellä lonkkia ja leveällä.


title: Etunojapunnerrus

text: Hindupunnerrus (tai Hanuman-punnerrus) on Intiassa kehitetty punnerrustyyli, jota käytetään intialaisissa itsepuolustuslajeissa, etenkin pehlwanissa. Hindupunnerrus aloitetaan kolmiomaisesta asennosta lantio korkealla, sukelletaan alas ja noustaan takaisin ylös ylävartalo edellä ja pää pystyssä.


title: Etunojapunnerrus

text: Erään tutkimuksen mukaan koehenkilöt kannattelivat keskimäärin 69,16 % kehonpainostaan punnerrusliikkeen yläasennossa ja 75,04 % liikkeen ala-asennossa. Vastaavien lukemien kevennetylle, polvet maassa tehtävälle, punnerrukselle havaittiin olevan 53.56 % ja 61,80%.


title: Kalja

text: Kalja on eräs alkoholiton tai hyvin mieto mallasjuoma. Kalja on tavallisesti makeaa ja tummaa, ja sitä käytetään yleensä ruokajuomana. Mietoutensa takia sitä ei lasketa varsinaiseksi alkoholijuomaksi. Kotikalja on kotitekoista kaljaa.


title: Kalja

text: Kalja on arviolta jopa 10 000 vuotta vanha keksintö, ja sitä on nautittu ainakin Mesopotamiassa ja muinaisessa Egyptissä. Myös Suomessa kaljaa on nautittu pitkään ja se on hyvin perinteinen juoma. Aiemmin kalja korvasi usein veden janojuomana siksi, että vesi oli usein likaista ja sisälsi taudinaiheuttajia. Kaljassa ollut alkoholi tappoi taudinaiheuttajia.


title: Kalja

text: Suomalainen kalja valmistetaan yleensä ruis- tai ohramaltaista taikka molemmista. Kaljaa voidaan tehdä itse tai ostaa kaupasta valmiina. Kotikaljan tekemiseen tarvitaan käymisastia, vettä, maltaita (tai kotikaljauutetta), sokeria ja hiivaa. Suomen tunnetuimpia kaljamaltaiden valmistajia on Laihian Mallas. Suomen kaupoissa myytävien valmiiden kotikaljojen alkoholipitoisuudet vaihtelevat yleensä välillä 0,8–2,2 tilavuusprosenttia, ja alle 1,2-prosenttisia juomia saa lain mukaan myydä myös alaikäisille. Suomalaisia tehdasvalmisteisia kaljoja ovat muun muassa Finn Spring Ukko-Pekka Kotikalja, Olvi Kotikalja ja Sinebrychoff Perinnekalja.


title: Kalja

text: Monissa maissa esiintyy kaljan tyyppisiä mallasjuomia. Näitä ovat esimerkiksi "kali" (Viro), "kvassi" (Venäjä), "oud bruin" (Alankomaat), "svagdricka" (Ruotsi) sekä "hvidtøl", "nisseøl" ja "skibsøl" (Tanska). Nämä poikkeavat jonkin verran toisistaan sekä valmistustavaltaan että maultaan. Venäläinen kvassi valmistetaan usein leipäviljasta ja se saatetaan maustaa esimerkiksi hedelmillä tai mintulla.


title: Patrick Friesacher

text: Patrick Friesacher (s. 26. syyskuuta 1980 Wolfsberg) on itävaltalainen autourheilija. Hän ajoi Formula 1 -sarjassa vuonna 2005 Minardi-tallissa Christijan Albersin tallikaverina. Hän saavutti kolme pistettä Yhdysvaltain GP:stä, jossa ajoi vain kuusi autoa, ollen viimeinen maaliin ajanut kuljettaja. Hänet korvattiin kuitenkin Robert Doornbosilla kesken kauden, koska hänen sponsorinsa eivät olleet maksaneet Minardille luvattuja rahoja.


title: Patrick Friesacher

text: Friesacher ajoi vuodet 1999–2004 Formula 3000 -luokassa voittaen kaksi kilpailua. Hän sijoittui sarjan viidenneksi vuosina 2003 ja 2004. Kaudella 2005–2006 Friesacher kilpaili A1 Grand Prix -sarjassa edustaen itävaltaa. Kaudella 2008 Friesacher ajoi American Le Mans Series -sarjassa.


title: Jón Leifs

text: Jón Leifs (1. toukokuuta 1899 – 30. heinäkuuta 1968) oli islantilainen säveltäjä. Hän lähti Islannista vuonna 1916 opiskelemaan Leipzigin konservatorioon, Saksaan. Hän opiskeli pianon soittoa ja valmistui vuonna 1921.


title: Jón Leifs

text: Vuonna 1944 Leifs muutti Ruotsiin ja vuonna 1945 takaisin Islantiin.


title: Jón Leifs

text: Leifsin tunnetuimpiin teoksiin kuuluu muun muassa jousikvartettoja sekä orkesteriteoksia, mm. sinfoniset runot "Geysir" ja "Hekla" sekä "Sögu-sinfonie" (Satusinfonia).


title: Manwë

text: Manwë on fiktiivinen hahmo J. R. R. Tolkienin fantasiamaailmassa. Hän on (Melkorin jälkeen) vanhin "vala", ja se joka parhaiten ymmärsi Erun tahdon. Erun aivoituksissa hän oli Melkorin veli. Kun Arda tehtiin, Manwësta tuli Ardan esikuningas. Manwë oli kohtelias, myötätuntoinen johtaja eikä ymmärtänyt pahaa, edes omien veljiensä muodoissa. Hän vapautti Melkorin Mandosista ja antoi tämän aiheuttaa Fëanorin epäluottamuksen, Kahden Puun myrkyttämisen, Finwën murhan, Silmarilien varastamisen ja Noldorin kapinan.


title: Manwë

text: Manwë pukeutui siniseen kaapuun ja hänellä oli siniset silmät ja safiirivaltikka. Haltioista vanyar olivat hänen lempikansansa. Manwën puoliso on Varda, tähtien kuningatar, jonka kanssa hän asuu Taniquetililla, korkealla vuorella Amanin maassa. Hän on tuulten herra ja kotkat ovat hänen lintujaan. Hänen airuensa on maia Eönwë.


title: Manwë

text:
Manwë tarkoittaa Siunattua. Súlimo tarkoittaa Tuulten herraa. Häntä kutsuttiin nimillä:
Vanhempi Kuningas, Ardan korkea kuningas, Ardan kuningas, Ardan henkien herra ja Lännen herra. Valariksi hänen nimensä on Mânawenûz. Adûnaiciksi hän on Amân.


title: Manwë

text: Manwë on vapaa kaikesta pahuudesta; siksi hän päästi Melkorin vapaaksi Utumnon tuhoamista seuranneen vankeusajan päätyttyä. Manwë ei voinut vielä silloin ymmärtää, että kaikki se hyvä mikä joskus oli Melkorissa ollut oli ikuisiksi ajoiksi mennyttä.


title: Manwë

text: Tästä seurasi paljon pahaa.


title: Mare Humboldtianum

text: Mare Humboldtianum eli Humboldtin meri on Mare Frigoriksen itäpuolella sijaitseva Kuun meri (lat. "mare"), Se on nimetty saksalaisen luonnontutkijan ja löytöretkelijän Alexander von Humboldtin mukaan. Meren itäiset osat yltävät Kuun 90. leveysasteen itäpuolelle, mutta sopivan libraation aikaan nekin osat ovat näkyvissä Maahan. Tämän pyöreähkön meren halkaisija on noin 160 km; pinta-alaa sillä on noin 22 000 neliökilometriä.


title: Christijan Albers

text: Christijan Albers (s. 16. huhtikuuta 1979 Eindhoven, Alankomaat) on alankomaalainen autourheilija. Hän aloitti uransa karting-sarjoissa voittaen Hollannin National-sarjan mestaruuden vuonna 1997. Samana vuonna Albers voitti Belgian ja Hollannin Formula Ford 1800 -sarjojen mestaruudet. Vuonna 1999 Albers voitti saksan F3-sarjan mestaruuden. Vuonna 2000 Albers kilpaili Formula 3000 -sarjassa saavuttamatta pisteitä. Vuosina 2001–2004 Albers ajoi DTM-sarjassa ja sijoittui toiseksi ja kolmanneksi vuosina 2003–2004. Albers on menestynein hollantilaiskuski DTM-sarjassa.


title: Christijan Albers

text: Kaudeksi 2005 hän siirtyi Formula 1 -sarjaan Minardi-talliin. Ensimmäisellä kaudella Albersin tallitovereina olivat itävältalainen Patrick Friesacher sekä alankomaalainen Robert Doornbos. Hän keräsi debyyttikaudellaan neljä maailmanmestaruuspistettä, kun Yhdysvaltain GP:ssä kaikki Michelin renkaita käyttäneet tallit vetäytyivät turvallisuussyistä ja kilpailuun osallistui vain kuusi autoa. Kauden 2005 jälkeen Albersin Minardi-talli lopetti, ja hän siirtyi uuteen Midland -talliin. Kaudeksi 2007 sen nimi vaihtui Spykeriksi. Spykeriltä Albers sai potkut yhdeksän ajetun kilpailun jälkeen. Kahdella Midland-Spyker-kaudella Albers ei onnistunut keräämään yhtään MM-pistettä.


title: Christijan Albers

text: Albers palasi DTM-sarjaan kaudeksi 2008 sijoittuen 17:nneksi. Vuonna 2009 Albers ajoi viisi kilpailua Le Mans Series -sarjassa. Vuosina 2009–2010 Albers kilpaili Le Mansin 24 tunnin ajossa ollen parhaimmillaan luokkansa yhdeksäs vuonna 2009.


title: Christijan Albers

text: Heinäkuussa 2014 Albersista tuli juuri myydyn Caterhamin F1-tallipäällikkö. Hän korvasi tehtävästä eronneen Cyril Abiteboulin.Albers on naimisissa alankomaalaisen Liselore Albersin (o.s. Kooijman) kanssa.


title: Ulmo

text: Ulmo on J. R. R. Tolkienin Taru sormusten herrasta -kirjan maailmaan pohjautuvissa teoksissa Vala, merten herra. Ulmo on nimi joka tarkoittaa "Hän joka kaataa". Hänet tunnettiin myös Merten kuninkaana ja Vesien valtiaana. Hän ei viihdy pitkään yhdessä paikassa ja hän ottaa harvoin osaa valarin neuvonpitoihin.


title: Ulmo

text:
Ulmo on kolmas Valarin järjestyksessä, Manwën ja Vardan jälkeen. Hän on Manwën hyvä ystävä. Ulmo ei ole koskaan luottanut Melkoriin ja tämä onkin aina pelännyt merta melkein yhtä paljon kuin Vardaa. Ulmolla ei ole rakennusta Valinorissa, eikä ollenkaan maalla. Hän suosii merten syvyyksiä. Hänen palatsiaan, joka on Vain pohjassa, kutsutaan Ulmonaniksi.
Hänellä on kaksi maiaa palveluksessaan; Ossë ja Uinen.
Joskus Ulmo kulkee jokia myöten kauas sisämaahan ja soittaa torviaan, joiden nimi on ulumúri. Ne on tehty valkeasta näkinkengästä. Kaipuu merelle ei jätä niitä, jotka kuulevat kerran näiden torvien soiton.
Jokien ja purojen kautta Ulmon tietoon tulee paljon asiaa, joita Manwë ei muuten tietäisi.


title: Leuanveto

text: Leuanveto on lihaskuntoharjoittelun liike, jossa rekkitangossa suorin käsin roikkuva ihminen vetää itsensä ylös siten, että hänen leukansa menee tangon yli. Liike voidaan suorittaa vastaotteella (rystyset itsestä poispäin), myötäotteella (rystyset itseen päin), ristiotteella (toisen käden ote toisin päin) tai neutraaliotteella (peukalot itseen päin eli ei ulkokiertoa eikä sisäkiertoa kyynärnivelessä). Liikkeessä voidaan käyttää myös erilaisia oteleveyksiä.


title: Leuanveto

text: Liike on moninivelliike, jossa tapahtuu aina ojennus olkanivelessä ja koukistus kyynärnivelessä. Leveällä otteella vedettäessä tapahtuu myös olkanivelen lähennys. Lisäksi leuanvedossa tapahtuu usein myös lapaluiden lähennystä. Lapaluiden lähennys tapahtuu etenkin silloin, kun leuka työnnetään myös sivuttaissuunnassa tangon ylitse. Tärkein olkanivelen ojentaja on leveä selkälihas, jota avustavat olkanivelen ojennuksessa iso liereä lihas, kolmipäisen olkalihaksen pitkä pää ja hartialihaksen takaosa. Leveä selkälihas, iso liereälihas ja kolmipäisen olkalihaksen pitkä pää osallistuvat myös olkanivelen lähennykseen, johon myös iso rintalihas osallistuu. Kyynärniveltä koukistavat hauislihas, olkalihas ja olka-värttinäluulihas. Tärkeimmät lapaluiden lähentäjät ovat iso suunnikaslihas, pieni suunnikaslihas ja epäkäslihaksen keskiosa. Lisäksi leuanvetoon osallistuvat roikkumisen mahdollistavat sormien koukistajat ja vetosuorituksessa asentoa vakauttavat (ja jopa vetoa vauhdittavat) vatsalihakset ja selän ojentajalihas. Myös jaloilla on mahdollista vauhdittaa leuanvetoliikettä. Leveät selkälihakset ovat ulkoiselta pinta-alaltaan ihmiskehon suurimmat lihakset ja tuottavat leuanvedossa suurimman kehoa nostavan voiman kaikilla eri otteilla ja oteleveyksillä.


title: Leuanveto

text: Leuanvedossa kilpaillaan SM-tasolla neljässä eri kilpailumuodossa: toistoleuanvedossa, lisäpainoleuanvedossa, voimaleuanvedossa sekä Super Max One -kilpailussa. Toisto- ja lisäpainoleuanvetokilpailut järjestävää Suomen Leuanveto ry, joka on Suomen Antidopingtoimikunta ADT ry:n alainen lajiliitto. Voimaleuanvetokilpailujen järjestäjä on Rautakoura toiminta ja Super Max One -kilpailuja on järjestänyt Heavy-Sport ry.


title: Leuanveto

text: Toistoleuanvedossa kilpailija suorittaa maksimaalisen määrän toistoja omalla kehonpainollaan. Toistoleuanvedossa jokaisen vedon saa aloittaa tuomarin merkin jälkeen. Merkki annetaan, kun kyynärnivelet ovat ala-asennossa täysin ojentuneina. Ylhäällä leuan kärjen tulee mennä tangon yli sekä pysty- että sivuttaissuunnassa. Lisäksi 47,5 cm päässä vetotangon vertikaalilinjasta on pleksi, joka rajoittaa heilumista ja keinuliikettä vetosuorituksessa. Vetäjän jalat saavat osua pleksiin, mutta siitä ei saa potkaista vauhtia vetoon. Jalkojen tulee olla jokaisen vedon aikana ristissä nilkkojen kohdalta.


title: Leuanveto

text: Lisäpainoleuanvedossa kilpailija suorittaa yhden leuanvedon mahdollisimman suurella lisäpainolla. Lisäpainot roikkuvat lisäpainovyöhön kiinnitettyinä jalkojen välissä. Veto lähtee suorinkäsin roikunnasta kädet suorana, ja päätuomarin "Vedä!"-komennon jälkeen kilpailija saa tuottaa koko kehollaan kaiken mahdollisen voiman saadakseen leuan tangon ylitse. Veto on hyväksytty, kun leuan kärki ylittää vetotangon sekä pysty- että sivuttaissuunnassa. Tärkeimmät lihakset leuanvedossa ovat olkaniveltä ojentavat selän lihakset, mutta myös kyynärniveltä koukistavilla lihaksilla on tärkeä rooli leuanvetosuorituksessa. Lisäksi keskivartalo ja jalat tuovat oman pienen lisänsä kokonaisvaltaiseen lisäpainoleuanvetosuoritukseen.


title: Leuanveto

text: Voimaleuanvedossa suoritetaan yksi leuanveto ja vetäjän lopputulokseksi lasketaan yhteen leuanvetäjän oma massa ja lisäpainojen massa. Tämä sääntö tekee lisäpainoleuanvedosta ja voimaleuanvedosta aivan erilaiset lajit sen lisäksi, että vetosuorituksen säännöt ovat erilaiset. Lisäpainoleuanvedossa suhteellisen ja absoluuttisen voiman optimaalinen suhde ratkaisevat, kun taas voimaleuanvedossa vain absoluuttinen voima ratkaisee. Voimaleuanvedossa hyväksytty veto lähtee suorilta käsiltä heilumattomasta roikunnasta ja ylhäällä leuan tulee mennä tangon yli sekä pysty- että sivuttaissuunnassa. Jalkojen kulma ei saa ylittää 45 astetta lattiasta ja voimaleuanvedossa vauhdin potkiminen jaloilla on kielletty. Suurin sallittu oteleveys tangosta on 81 cm. Pienin sallittu korotus lisäpainoissa ensimmäisen suorituksen jälkeen on 2,5 kg. Sen jälkeen nostaja saa päättää korotuksen. Lisäpainot roikkuvat jalkojen välissä lisäpainovyöhön kiinnitettyinä. Vyön massa lasketaan mukaan tulokseen.


title: Leuanveto

text: Super Max One -kilpailussa pyritään tekemään yksi leuanveto mahdollisimman suurella lisäpainolla. Suoritukseen lähdetään siten, että vetäjän jalkaterät ovat kiinni lattiassa. Vedon aikana nilkat on pidettävä tukipuolan takana ja jalkoja ei saa koukistaa niin, että jalkaterät ovat kiinni tukipuolassa. Veto katsotaan loppuunviedyksi, kun vetäjän leuankärjen alapinta on käynyt vähintään vetotangon yläpinnan tasolla.


title: Leuanveto

text: Voimassa olevat ennätykset (päivitetty 6. toukokuuta 2017):


title: Punnerrus

text: Punnerrus tarkoittaa seuraavia asioita:


title: Jalkaprässi

text:
Jalkaprässi on lihaskuntoharjoite, jossa harjoittelija työntää painoa poispäin itsestään käyttämällä jalkojaan työntämiseen. Termi "jalkaprässi" tarkoittaa myös laitetta, jota käytetään harjoitteen suorittamiseen.
Joissain jalkaprässilaitteissa on mahdollisuus kallistaa levyä jota jalat työntävät, jolloin laitetta voi myös käyttää pohjelihasten treenaamiseen. Osa jalkaprässilaitteista voi myös toimia Hack-kyykkylaitteena.


title: Jalkaprässi

text: Jalkaprässi vaikuttaa pääasiassa seuraaviin lihaksiin:Lisäksi useat muut reisien ja lantionseudun lihakset avustavat tai tukevat suoritusta.


title: Jalkaprässi

text: Viistossa jalkaprässissä pystytään nostamaan valtavia painoja verrattuna muihin harjoitteisiin. Erityyppisten jalkaprässien tulokset eivät ole keskenään vertailukelpoisia. Kehonrakentaja Ronnie Coleman esiintyy videoissa, joissa hän nostaa jalkaprässissä 1043 kiloa. Jalkakyykyn ennätykset ovat noin puolet tästä.


title: Aulë

text:
Aulë Seppä on J. R. R. Tolkienin Taru sormusten herrasta -kirjan maailmaan pohjautuvissa teoksissa Vala, Voimien Seppä, joka huolehti kivestä ja metallista. Kun Ardaa rakennettiin Aulë huolehti mantereiden ja vuorien rakentamisesta. Hän takoi Angainorin, Melkorin ketjun, ja auringon sekä kuun astiat. Hän on Yavannan aviomies. Hänen nimensä tarkoittaa keksimistä.
Aulë loi kääpiöt, koska hän ei jaksanut odottaa Ilúvatarin lapsien tuloa. Ilúvatar tiesi tämän ja kun Aulë neuvoi heitä, Hän nuhteli Aulëa. Aulë pyysi anteeksi, ja tarjosi lapsiaan Ilúvatarille ja tämä hyväksyi ja adoptoi lapset. Koska Ilúvatar oli päättänyt, että haltiat olisivat ensimmäinen kansa Keski-Maassa, hän nukutti kääpiöt kunnes haltiat ilmestyivät Ardaan.


title: Aulë

text: Kun haltiat saapuivat Valinoriin, tuli mestarihaltioista, "noldor"ista, Aulën oppilaita. Fëanor oli heistä mahtavin ja hän loi kolme Silmarilia. "Noldor", jotka palasivat Valinoriin, nimettiin Aulënduriksi, Aulën seuraajiksi.


title: Aulë

text: Moni maia oli Aulën kanssa yhteistyössä; Gorthaur ennen kuin Melkor turmeli hänet ja Curumo, joka myöhemmin meni Keski-Maahan istarina haastaakseen Sauronin.


title: Lutku

text: Lutku voi tarkoittaa


title: Vaaka

text: Vaaka on yhteisnimitys erilaisille massan ja painon mittauslaitteille. Kappaleen massan tai painon määrittämistä vaa’alla sanotaan "punnitsemiseksi".


title: Vaaka

text: Klassinen "tasapainovaaka" käsittää kaksi astiaa varren varassa. Toiseen laitetaan punnittava esine ja toiseen astiaan lisätään massaltaan tunnettuja punnuksia, kunnes astiat ovat tasapainossa. Tällöin vaakakuppien momenttien summa tasapainopisteen suhteen on nolla, ja ilmaisemalla tasapainoehto tai -ehdot matemaattisesti voidaan punnittavan esineen paino laskea.


title: Vaaka

text: "Jousivaa’assa" on tunnettu jousivakio ja siinä mitataan jousen venymää matkaa, joko niin että esine ripustetaan jousesta riippumaan, tai niin että kappale puristaa jousta sen päältä.


title: Vaaka

text: Painovoima ei kuitenkaan ole tarkalleen yhtä suuri edes kaikkialla maan pinnalla, vielä vähemmän muilla taivaankappaleilla. Tasapainovaaka kuitenkin antaa kappaleen massalle kaikkialla saman arvon, sillä myös punnusten paino vaihtelee sijainnin mukaan samassa suhteessa. Sitä vastoin jousivaa’an antama tulos riippuu painovoiman paikallisista vaihteluista. Tällä perusteella voidaan sanoa, että tasapainovaaka mittaa massaa, jousivaaka painoa.


title: Vaaka

text: Nykyisin useimmat vaa’at ovat elektronisia ja perustuvat sähköiseen anturiin, esimerkiksi pietsokiteeseen tai venymäliuska-anturin vastusarvon muutokseen mekaanisessa jännityksessä. Yksinkertainen mikropiiri mittaa anturisignaalin muutoksen ja esittää muutosta vastaavan painolukeman numeronäytöllä.


title: Vaaka

text: Käytännössä tärkeitä vaakoja ovat esimerkiksi henkilövaa’at, kaupoissa käytettävät vihannes- ja hedelmävaa’at sekä postilähetysten punnitsemiseen käytetyt kirjevaa’at.


title: Vaaka

text: Vaa’an ulkoinen tarkkuus riippuu olennaisesti sen virityksestä. Vaaka on asetettava putoamiskiihtyvyyttä kohtisuoraan, mikä voidaan moderneissa vaaoissa tehdä pienen vaa'assa kiinteästi olevan vesivaa’an avulla. Vaaka viritetään tarkkuuspunnuksilla, joiden massa tiedetään tarkasti. Viritys on syytä suorittaa suunnilleen sen massaisilla tarkkuuspunnuksilla kuin mitä tuntemattoman massaisen kappaleen massa on. Erityisesti vanhoissa tasapainovaaoissa hyvin eri massaisten kappaleiden, esimerkiksi massaltaan 2 g ja 2 kg, mittaustuloksien virhe voi riippua huomattavasti punnittavan kappaleen massasta.


title: Vaaka

text: Ennen punnitusta vaaka tavallisesti nollataan joko käsin säätönupista tai se voi tapahtua automaattisesti elektronisissa vaaoissa. Jos punnittava aine on astiassa, vaaka voidaan taarata niin, että se näyttää nollaa tyhjällä astialla ja punnitustuloksessa näkyy vain punnittavan aineen paino.


title: Ulan Bator

text:
Ulan Bator
tai Ulaanbaatar (, ᠤᠯᠠᠭᠠᠨ ᠪᠠᠭᠠᠲᠤᠷ, "punainen sankari") on Mongolian tasavallan pääkaupunki. Se sijaitsee keskellä Mongoliaa, Tuul-joen rannalla ja 2 261 metriä korkean Bogd Khan -vuoren juurella. Kaupungissa on arviolta 1 345 086 asukasta (2013). Ulan Bator on maailman kylmin pääkaupunki.


title: Ulan Bator

text: Kaupungin rakenne on erikoinen; kaupungissa on paljon neuvostoaikaista rakennuskantaa, mutta toisaalta uudemmat rakennukset ovat tyypiltään länsimaisia. Lisäksi esikaupunkialueilla on perinteistä jurtta-asustusta. Kaupungin keskusaukio on nimeltään Sühbataar, jolla sijaitsevat Mongolian tärkeimmät rakennukset, kuten Mongolian parlamenttitalo ja Mongolian ooppera. Aukion keskellä on Damdin Sühbatarin patsas.


title: Ulan Bator

text: Kaupunki perustettiin nimellä "Urga" buddhalaisen luostarin paikalle () vuonna 1649 400 kilometrin päähän nykyisestä Ulan Batorista Arkhangain provinssiin. Kaupunkia siirrettiin useisiin paikkoihin ennen nykyistä sijaintia, joka valittiin 1700-luvun lopulla. Kaupungista kehittyi 1800-luvun puoliväliin tultaessa kukoistava kauppapaikka Kiinan ja Venäjän välisen teereitin varrella. Mongolia julistautui itsenäiseksi Qing-dynastian romahdettua vuonna 1911 ja Ulan Batorista tuli uuden Mongolian kansantasavallan pääkaupunki vuonna 1924.


title: Ulan Bator

text: Ulan Batorilla on ollut useita nimiä historiansa aikana. Vuosina 1639–1706 se tunnettiin nimellä Örgöö ( ’palatsijurtta’) ja 1706–1911 nimellä Hüree (mongoliksi Хүрээ, ’leiri’) ja myöhemmin Ih Huree (, ’suuri leiri’).


title: Ulan Bator

text: Mongolian itsenäistymisen yhteydessä nimi vaihdettiin vastaamaan kaupungin asemaa: Vuonna 1911 siitä tuli Niislel Hüree ( ’pääkaupunki’).


title: Ulan Bator

text: Kun Niislel Hüreestä tuli Mongolian kansantasavallan pääkaupunki vuonna 1924, se nimettiin Ulan Batoriksi (’punainen sankari’) Mongolian kansallissankarin Sühbaatarin kunniaksi. Sühbaatar vapautti maansa Venäjältä vetäytyneiden valkoisten Roman von Ungern-Sternbergin johtamien joukkojen miehitykseltä ja samalla pitkäaikaisesta kiinalaisvallasta. Hän kutsui Mongoliaan Neuvostoliiton puna-armeijan, joka suojasi Mongoliaa Japanin hyökkäyksiltä. Sühbaatarin patsas sijaitsee Ulan Batorin keskusaukiolla.


title: Ulan Bator

text: Ulan Batoria palvelee Chinggis Khaanin kansainvälinen lentoasema ja rautatie yhdistää sen Kiinaan ja Siperian rataan. Muihin Mongolian kaupunkeihin johtavat tiet ovat suurimmaksi osaksi päällystämättömiä.


title: Ulan Bator

text: Kaupungissa on laaja bussiverkosto – suuri osa busseista on neuvostovalmisteisia, mutta viime aikoina Japani ja Etelä-Korea ovat myyneet kaupunkiin myös uusia busseja. Laillisen bussiverkoston rinnalla kilpailee pikkubusseja. Viime vuosina kaupunki on antanut yhä enemmän virallisia liikennelupia, mutta suurin osa kaupungin autoilijoista tarjoaa myös satunnaisia kyytejä.


title: Ulan Bator

text: Ulan Bator kärsii ilman saastumisesta. Hiilen ja puun polttaminen lämmöntuotantoon ja ruoanlaittoon, markkinatalouden kasvu ja talvien kylmyys ovat aiheuttaneet pienhiukkasten määrän kasvun 13-kertaiseksi Maailman terveysjärjestön maksimisuositukseen nähden. Ilmansaasteiden aiheuttama savusumu estää ajoittain lentokoneiden laskeutumisen kaupungin lentokentälle.


title: Ulan Bator

text: Ulan Batorissa on yhdeksän valtion yliopistoa, mm. Mongolian kansallinen yliopisto, Mongolian tekninen yliopisto, Lääketieteellinen yliopisto, Pedagoginen yliopisto ja Taide- ja kulttuuriyliopisto. Lisäksi kaupungissa on kahdeksan yksityistä yliopistoa. Kaupungin historiallisessa kirjastossa on runsaasti vanhoja mongolialaisia, kiinalaisia ja tiibetiläisiä käsikirjoituksia.


title: Rotuma

text: Rotuma on 43 km² saari 465 km pohjoiseen Fidžiltä.


title: Rotuma

text: Rotuma kuuluu Fidžiin, mutta sen kulttuuri muistuttaa enemmän polynesialaista. Rotumalaiset muodostavatkin vähemmistöryhmän Fidžillä. Saaren asukkailla on yksi paikka Fidžin edustajainhuoneessa, ja saaren neuvosto nimittää yhden edustajan Fidžin senaattiin. Saarella puhuttuihin kieliin kuuluu muun muassa rotuma. Saarella on 2002 asukasta (2007) mutta etnisiä rotumalaisia on yhteensä noin 10 000, suurin osa heistä asuu poismuuton seurauksena Fidžin muilla saarilla.


title: Rotuma

text: Rotuman asukkaat tulivat Samoasta ja Tongasta. Eurooppalaiset löysivät saaren 1791, kun kapteeni Edward Edwards oli etsimässä Bountyn kapinallisia HMS Pandoralla. Saaresta tuli yleinen merimiesten pakopaikka ja osa heistä sekoittui paikalliseen väestöön. 1879 paikalliset heimopäälliköt pyysivät Isoa-Britanniaa ottamaan saaret haltuunsa puhjenneiden väkivaltaisuuksien takia.


title: Rotuma

text: Rotumalaiset ovat voimakkaasti ajaneet oman kulttuurinsa säilyttämistä ja kaatoivat lakiesityksen saaren avaamiseksi turismille 85% vastustuksella 1985. Kansallisen itsetunnon seurauksena on syntynyt myös piirejä jotka ajavat Rotuman irtautumista Fidžistä. Kun Fidži irtautui brittiläisestä kansainyhteisöstä Rotumalainen Mölmahao-klaani kieltäytyi liittymästä Fidžiin. Mölmahaon johtajat pidätettiin ja suurin osa rotumalaisista kannattaa pysymistä Fidžin yhteydessä.


title: Kurt Atterberg

text: Kurt Magnus Atterberg (12. joulukuuta 1887 Göteborg – 15. helmikuuta 1974 Tukholma) oli ruotsalainen säveltäjä, kapellimestari ja kriitikko. Hänet tunnetaan parhaiten sinfonioistaan, oopperoistaan sekä baleteistaan.


title: Kurt Atterberg

text: Atterberg opiskeli sellon soittamista. Säveltäjänä hän oli enimmäkseen itseoppinut. Hänen ensimmäinen julkaistu teoksensa oli "Rapsodia pianolle ja orkesterille" vuodelta 1908. Atterberg debytoi kapellimestarina vuonna 1912 johtamalla oman ensimmäisen sinfoniansa. Hänen teoksissaan on vaikutteita muun muassa Johannes Brahmsin, Max Regerin sekä venäläisten säveltäjien musiikista.


title: Kurt Atterberg

text: Atterbergin tuotantoon kuuluu muun muassa yhdeksän sinfoniaa (1912–1956), oopperat "Härvard Harpolekare" (1919), "Bäckahästen" (1925), "Fanal" (1934), "Aladdin" (1941) ja "Stormen (Myrsky)" (1947), viulukonsertto (1914), käyrätorvikonsertto (1926), pianokonsertto (1935), konsertto viululle, sellolle ja orkesterille (1960), baletit "Per Svinaherde" (1915) ja "De fåvitska jungfrurna" (1917), alkusoittoja, kamarimusiikkia ja kuoroteoksia. Kuudennella sinfoniallaan Atterberg voitti vuonna 1928 yhdysvaltalaisen Columbia Records -levy-yhtiön järjestämän sävellyskilpailun Franz Schubertin kuoleman satavuotismuistoksi.


title: Kurt Atterberg

text: Atterberg oli elinaikanaan Ruotsin musiikkielämän keskeisiä hahmoja. Hän toimi Ruotsin säveltäjäliiton puheenjohtajana vuosina 1924–1947, Ruotsin säveltäjien tekijänoikeusjärjestön Stimin puheenjohtajana vuosina 1924–1943 sekä Ruotsin kuninkaallisen musiikkiakatemian sihteerinä vuosina 1940–1953. Hän julkaisi vuonna 1946 omaelämäkerran "Med notpenna och taktpinne".


title: Kurt Atterberg

text: Atterbergillä oli myös insinöörin koulutus ja hän työskenteli vuosina 1912–1968 Ruotsin patenttitoimistossa.


title: Katajanokka

text: Katajanokka () on kaupunginosa Helsingin kantakaupungin itärannalla. Se oli alkujaan niemi, mutta nykyisin sen erottaa mantereesta Katajanokan kanava. Kanavan yli johtaa neljä siltaa, joiden mantereen puoleiset päät ovat Kauppatorin ja Aleksanterinkadun itäpään välisellä alueella. Katajanokalla sijaitsevat muun muassa entinen vankila ""Nokka"" (Hotelli Katajanokka), Uspenskin katedraali, Katajanokan Kasino, Wanha Satama, Stora Enson sekä Keskon pääkonttorit, ulkoasiainministeriö, sekä Viking Linen terminaali ja Kanavaterminaali. Katajanokalle pääsee raitiovaunuilla 4 ja 5.


title: Katajanokka

text: Katajanokalla on noin 4 500 asukasta (2013). Se kuuluu Vironniemen peruspiiriin ja Eteläiseen suurpiiriin. Katajanokan ja Kruununhaan raja kulkee kanavan luoteisrantaa pitkin.


title: Katajanokka

text:
Helsingin kaupunkiasutus laajeni nykyisen Senaatintorin tienoilta Katajanokalle jo 1700-luvulla. Niemelle syntynyt laitakaupunkiasutus jäi pääosin ennalleen vuosikymmeniksi sen jälkeenkin, kun Helsinki muilta osin oli 1800-luvun alkupuolella rakennettu Johan Albrecht Ehrenströmin laatiman asemakaavan mukaisesti kokonaan uudestaan. Asemakaavassa ehdotettu Katajanokan kanava, joka erotti niemen mantereesta ja yhdisti Helsingin Etelä- ja Pohjoissataman toisiinsa, rakennettiin vasta vuonna 1844.
1810–30-luvuilla Katajanokan itäiseen kärkeen rakennettiin Carl Ludvig Engelin ja A. F. Granstedtin suunnittelemia kasarmirakennuksia venäläisen sotaväen käyttöön. Vuonna 1831 kasarmialueelle sijoittui Ensimmäisen suomenmaalaisen meriekipaasi, minkä jälkeen kasarmin nimeksi vakiintui Merikasarmi Katajanokan kasarmin sijaan. 1880-luvulla joukko-osasto lakkautettiin, kun Suomen suuriruhtinaskunnassa siirryttiin asevelvolisuusarmeijaan. Alueesta tuli tämän jälkeen Venäjän Itämeren laivaston tukikohta. Itsenäistymisen jälkeen varuskunta-alue siirtyi Suomen puolustusvoimien käyttöön. Siellä sijaitsivat Helsingin laivastoasema ja sotasatama (vuoteen 1958), radiopataljoonan lähetysasema (1920-luvulla) sekä Valtion telakka ja konepajat -yhtiön (vsta 1950 Valmet Oy) telakat 1970-luvun puoliväliin. Merivoimien esikunta toimi 1880-luvulla rakennetussa punatiilisessä esikuntarakennuksessa vuoteen 1983 ja Kaartin pataljoona majaili merikasarmilla 1960-luvulla. Rappiolle päässeet Merikasarmin rakennukset korjattiin ja restauroitiin ulkoasiainministeriön käyttöön vuosina 1984-1989. Samalla rakennettiin uudet siipirakennukset vanhan tykistöpihan molemmin puolin. Osaksi toista siipirakennusta jätettiin porttirakennelma vuodelta 1776. Kyseessä on osa tykkimakasiinia, joka oli rakennettu Suomenlinnan rakentamisen kanssa samaan aikaan. Lisäksi matruusikasarmin itäpuolelle rakennettiin kopio läntisestä upseerikasarmista Engelin alkuperäistä suunnitelmaa noudattaen.


title: Katajanokka

text: Suurin osa Katajanokan länsiosan rakennuskannasta oli 1800-luvulle saakka vanhoja 1700-luvulla rakennettuja, jo pahasti rappeutuneita puutaloja sekä varastoja. Poikkeuksena olivat vuonna 1868 rakennettu Uspenskin katedraali, Suomen Rahapajan rakennus (1836), varuskunnan läheisyydessä sijainnut Katajanokan vankila sekä muutama aivan vuosisadan lopulla rakennettu asuinkerrostalo.


title: Katajanokka

text: Katajanokan asemakaava vahvistettiin vuonna 1895. Sen mukaan niemimaan eteläinen ranta-alue varattiin satama-alueeksi ja sen pohjoispuolella oleva alue asuntoalueeksi. Niemen kärki jäi edelleen varuskunta-alueeksi. Satama-alueelle rakennettiin joukko tiilisiä makasiineja. Viereinen asuntoalue, Katajanokan "vanha puoli", rakennettiin pääosin 1900-luvun alussa yhden vuosikymmenen kuluessa. Alueen rakennuskanta muodostaa harvinaisen yhtenäisen jugend-arkkitehtuurin kokonaisuuden. Esimerkiksi arkkitehdit Gesellius, Lindgren ja Saarinen suunnittelivat taloista kolme: ensimmäisenä näistä valmistui Tallbergin talo, jonka suunnittelusta järjestetyn kilpailun voitto oli kolmikon ensimmäinen kilpailuvoitto.


title: Katajanokka

text: Parin toisessa maailmansodassa tuhoutuneen talon tai rakentamattoman tontin uudisrakentaminen on toteutettu historialliseen ympäristöön sopeuttaen.


title: Katajanokka

text: Katajanokan länsireunalla kanavan äärellä on akateemikko Alvar Aallon suunnittelema Stora Enson pääkonttori (1962), valkoisella marmorilla päällystetty, italialaisista renessanssipalatseista innoituksensa saanut rakennus. Se näkyy Pohjoisesplanadin päätteenä Kauppatorin suunnasta, joskin rakennuksen erityispiirre on, ettei sillä ikään kuin ole etujulkisivua. Sen tieltä purettiin koristeellinen, punatiilinen Norrménin talo, joka oli rakennettu 1897. Aallon rakennuksen sopivuudesta Kauppatorin miljööseen ja Uspenskin katedraalin hallitsemaan kaupunkikuvaan on käyty vuosikymmenestä toiseen kärjekästä väittelyä. Kun Enson rakennuksen lähelle rakennettiin vuonna 1993 ulkoministeriön kehitysyhteistyöosaston valkoinen toimitalo, rakennusten on katsottu tasapainottavan toisiaan ja muodostavan yhdessä oman selvärajaisen arkkitehtonisen kokonaisuuden.


title: Katajanokka

text: Vuonna 1913 Uspenskin katedraalin tontille rakennettiin ”Rauhan kappeli” (Haminan rauhan 100-vuotismuistoksi). Se koettiin venäläisen sorron symbolina ja vuonna 1919 ilmeisesti kiihkokansalliset ylioppilaat tervasivat sen. Tervaa oli mahdoton puhdistaa vuolukivestä, mistä syystä rakennus purettiin.